qundao/data-zh-poetry huggingface dataset:
井陉口
作者：钱载
朝代：清
体裁：古风

九塞一井陉，井陉即土门。承平指曰口，按辔仍驰辕。然如累荦确，抑又环巑岏。厓随土石巷，雨作沟水翻。多盘愈窘束，一阻难飞鶱。兵家能用之，陷人非至冤。是秋破魏代，下赵冬犹暄。陉山四面平，中央井深眢。方其度陉来，前趋后无援。未出口止舍，度今微水村。背水因地窄，出仅诱使奔。所以二十万，赵初口外屯。夜先间道帜，疾夺左车言。出口旦鼓行，佯弃走所军。馀乃入口逐，遂落惊帜魂。自陷以陷人，陷险同其原。用险以夺险，用口惟韩勋。山川岂徒设，成败实可论。守险何以失，夺险何以存。嗟嗟牛口窦，入险谣不闻。
什巴尔泰
作者：钱载
朝代：清
体裁：五言律诗

平沙四山展，小聚百家高。语半他州杂，形多薄业劳。充肠馀馎饦，注盏缺葡萄。却望垣西刹，新松起翠涛。
仆马
作者：钱载
朝代：清
体裁：五言律诗

仆马复仆马，我心聊自閒。行来绛县水，望见中条山。喔喔鸡声午，垂垂柳色寒。近城忽箫鼓，赛社未曾还。
仙掌峰侍御先公书堂
作者：钱载
朝代：清
体裁：七言律诗

天目蜿蜒郁以舒，南龙九十九峰初。屋于高处非忘世，志欲终焉此读书。冰雪衰柯晚鸦护，石泉荒蔓老樵除。寥寥陟降皆遗迹，欲问无邻岁月疏。
以吾郡李翁琪枝兰竹贴斋壁款云七十三人康熙甲戌秋也赋之
作者：钱载
朝代：清
体裁：六言诗

后甲戌过七腊，依然竹翠兰芬。写山楼上残墨，宣武坊南夕曛。节节枝枝嶰谷，花花叶叶湘云。小庭积雪如许，正忆溪园径分。
仰酬桑先生四首·其一
作者：钱载
朝代：清
体裁：古风

江国复江国，东风无鲤鱼。大梁亦何在，十日两奉书。长歌并回复，纸尽意有馀。书中谓我子，他日教可徐。父子及于门，感激生欷歔。欷歔廿年事，弱冠请见初。安知有我子，复进洒扫袪。高云不私泽，宛转为菑畬。其父弗克力，犹望其子如。
仰酬桑先生四首·其三
作者：钱载
朝代：清
体裁：古风

素衣三年客，免丧方及兹。贫不守故庐，那能复悔之。疚心匪一事，默默惭于师。作书答来书，作诗答来诗。涕落不可止，南望黄河涯。
仰酬桑先生四首·其二
作者：钱载
朝代：清
体裁：古风

我初从游日，我父母在堂。人间爱怜心，父母于子长。教之复诲之，我父母已亡。儿行及中年，忽忽以伥伥。伥伥益追往，于我师难忘。师诗况相逮，师书讵此详。我怀郁终宵，块独沾襟裳。
仰酬桑先生四首·其四
作者：钱载
朝代：清
体裁：古风

日出师旷台，草生轩辕邱。雍雍书院长，礼教乎中州。中州厄明运，河决城沙留。洛学其可兴，山川风气瘳。我今亦何为，长安之道周。人生无百年，百年倏以遒。守身如执玉，惧为君子羞。君子之所羞，考妣之所忧。
仲冬二首·其一
作者：钱载
朝代：清
体裁：古风

仲冬朔日雪，一白卜岁丰。岁丰我无田，有弟食不充。存者妻子待，殁考孤婺号。凌晨汲井冻，焉得籴米淘。日暮柴火红，檐风莫为高。
仲冬二首·其二
作者：钱载
朝代：清
体裁：古风

仲冬二日雪，岁丰一白徵。无田丰者岁，食缺衣孰凭。曷不钓于江，我笠子荷蓑。曷不樵于山，子担我斧柯。百年乃相误，愧此华发何。
任明府震远饷阳羡茶赋谢
作者：钱载
朝代：清
体裁：古风

微霰渐淅淅，矮屋方炯炯。一笺奉清句，双瓶致春茗。旧家罨画阴，门对钟山顶。采惟真笋上，品与襄州等。灶冷火如星，叶乾炉若鼎。自将雪水煎，甘露超超并。江岸此时花，老梅非不肯。急报明府知，我身已乘艇。
伊副都统福增格惠海物画梅以谢
作者：钱载
朝代：清
体裁：七言律诗

夙闻将军才绝伦，一见遂若平生亲。井口铭贻是唐代，扇头迹赠皆明人。今来兼蒙海味俊，岁晏直使山厨春。何以报之尺幅纸，梅花教傍鬓丝新。
会经堂感旧二首·其一
作者：钱载
朝代：清
体裁：七言律诗

草色槐阴立步櫩，庚年丁岁数经签。朱衣座主春都换，白发门生老更添。一掬泪凭天上达，两行烛记夜深瞻。撩人祗觉东风太，冷雨迷濛却下帘。
会经堂感旧二首·其二
作者：钱载
朝代：清
体裁：七言律诗

神仙官府总安居，壶峤蓬莱路有馀。陆氏一庄今已甚，卞生双足昔何如。浅深盏覆焉能醉，长短笺开且欲书。明月黄昏照无寐，重城应遣梦来虚。
传舍
作者：钱载
朝代：清
体裁：五言律诗

传舍何年定，蘧庐一梦烦。迢遥仍此路，寂莫共谁言。杨柳风中骑，琉璃水上村。早蝉鸣复噪，未解我思存。
伯牙鼓琴图
作者：钱载
朝代：清
体裁：古风

九灵山人鉴定之，宣和入院高手为。藏者延庆秋厓师，朱廉春谷又跋之。自后题赞多佳辞，我今谛观非院本，非无名氏李伯时。岩阳草树清而森，两人对坐石在林。侍者三人各有执，坐者无语风吹襟。背者听之面者琴，心不求知知则心，廓然天地音其音。
侍从叔祖少司寇陈群斋恭读皇帝御制玉瓮歌时公方恭和元韵命载拟和一篇谨成
作者：钱载
朝代：清
体裁：古风

百神怀柔四海讫，圣人之应瓮归阙。千金易得誇宝鼎，卅韵歌成陋博物。琼华岛青即万寿，花木株株掩崖骨。瑰诡纤妍岿独存，天上高寒有蟾窟。小玉殿边大玉海，海光玉气芒乎芴。蓬莱自密秋宵钥，不记扬尘与漂汩。荷叶样传御用监，朱阑积水愁芜没。琳宫记忆蒙宣至，恩许承光若山屹。稻粱黍醴未深贮，矆睒中洼外呵㗵。鲸潮豚浪风迥戚，嗽月喷云波起歘。介虫猥复长灵蠵，一解宁须及蟛蚏。神山缥缈六鳌首，𩣡马嘘天太奔突。昔闻水怪龙罔象，今少妾鱼鱊鮬鳜。我皇求旧来古物，时维六月方食郁。彭亨其腹哆其口，其色差同黑青黻。瓮城高高殿如盖，也临海子清于渤。白章者寿位乎中，俸桧官松柯谩杌。回瞻旧地等无暑，五彩絪缊各蓊蔚。当时龙榻前头架，酒波初拍香初拂。岂识金盐并玉豉，人间况落尘沙勃。正衙漆瓮侪轻重，玉斧华轩交韠韨。摩挲覆可树团团，邪许搀须夫仡仡。何年齑臼受辛多，夜雪斋厨寒榾柮。遗材乃遘昌运起，天笔蒐奇镇燕碣。台上金惟郭隗师，山中璞勿陵阳刖。绝艺成斯定谁手，曲刀剞之曲凿劂。假山响铁升沈异，复出无亏慎牵抇。只今大置合欢酿，上寿跻堂莫敢不。非徒殷迹作周监，欹器衢尊对何艴。
侍讲张先生若需挽词
作者：钱载
朝代：清
体裁：七言律诗

茫茫夭寿与枯荣，相见斯须忆至诚。旧是先公门下士，晚为教习馆中生。千秋鉴自传忠孝，万石风元饬性情。瞥过巷车闻哭踊，独迟问疾对前楹。
保定陈节妇
作者：钱载
朝代：清
体裁：五言律诗

于归十改月，之死四经霜。年乍三旬及，贫真百苦尝。有姑今失妇，无子孰号娘。尚限旌门例，题诗重可伤。
信阳
作者：钱载
朝代：清
体裁：五言律诗

垄稻高低外，时看远竹稠。青山申国暮，白雨谢城秋。筋力中年过，情怀小病瘳。若为问浉水，可是入淮流。
修先师庙成上亲诣释奠侍直恭纪九章
作者：钱载
朝代：清
体裁：四言诗

尧舜文武，治法惟心。皇集大成，条理玉金。先圣则古，后圣则今。君道聿隆，师道是钦。（一章）己丑二月，四日上丁。皇斋于宫，以德荐馨。龙旂晓临，天迥春星。焕其云构，妥我师灵。（二章）古柏阴森，神灯朗耀。成贤之街，岿先师庙。辟大成门，启大成殿。俨乎阙里，如闻如见。（三章）太牢具哉，有鼎尊，有卣罍。有壶簠簋，有觚爵洗。维师周人，陈以周器。陈以周器，维我皇精意。（四章）维师至圣，万世之师。维皇至圣，先臣民以师。夙夜之心，维师鉴兹。天地万物，皇躬敬持。（五章）侑以六佾，歌以三献。申以六拜，钦至尊北面。维临雍兮一展，兹释奠兮五行。留晷之礼，积岁之诚。（六章）积岁之诚，皇行师言。自天之下，如彼阜蕃。留晷之礼，师拜皇嘉。维乾之德，实用光华。（七章）神之答兮，左右洋洋。暨两庑贤儒臣，肃肃锵锵。天之和兮，斯文大昌。幽赞我皇，至治无疆。（八章）文德之格，西域既收。则今大顺之徵，武功其丕休。西东南北，咸以德服。孔子之风，皇猷则同。（九章）
修湖天海月楼将成
作者：钱载
朝代：清
体裁：五言律诗

寄于郁家爨，修我丙舍楼。山麓万松翠，祭田今岁秋。赀凭友书远，归赖主恩优。老得手相理，宵为兴且讴。
借万寿寺憨上人杖入西山
作者：钱载
朝代：清
体裁：五言律诗

宿酲慵整屐，新霁快飞眸。丹桂几番信，碧云无限秋。禅人虽会面，竹杖不交头。借以陟苔径，吾游即汝游。
借明无名氏溪山晚照卷作小影而自题·其一
作者：钱载
朝代：清
体裁：七言绝句

儒冠儒服愧非儒，可道今吾胜故吾。草木阳春欣所遇，溪山晚照问谁图。
借明无名氏溪山晚照卷作小影而自题·其二
作者：钱载
朝代：清
体裁：七言绝句

主恩十九年还渥，乡梦三千里合无。却遣长谣付横卷，水窗如在永安湖。
倪文贞公画册歌
作者：钱载
朝代：清
体裁：古风

画山非山水非水，画树非树石非石。胸中有物不得消，墨海鲸波随戏剧。制实制虚力筹策，朝端祭酒俄扫迹。廉隅砥砺应时须，真气滂流閒可惜。我今见画如见公，世间藤藓哀其穷。
倪翁村居录壁间旧句感述
作者：钱载
朝代：清
体裁：古风

逝水无归年，夕阳易成夜。忆初髫龀嬉，寒食过翁舍。露晨园独开，烟午垄频下。倒眠紫草田，横拉红蔷架。堕池钓童抱，攀桑蚕妾骂。我母为翁甥，翁慈嗔勿怕。人生最乐时，逃学筱骖跨。不知淳于槐，岂识长康蔗。稍长岁挐舟，欲效事躬稼。嗟兹失母儿，来稀翁久化。邻斤伐果林，秋雨毁厅𢉤。藤花络高榆，髣髴见开谢。壁间旧诗句，惨澹辱邀迓。厨空晚色明，香酒不闻榨。无儿祭墓虚，有客沾缨乍。八十老寡妻，纺车尚冬夏。
僮归
作者：钱载
朝代：清

僮沈仆于钱，乃祖父以来。父衍忤我祖，遣去辞其侪。卅年数飘转，担薪鬻官街。一日我父起，秋风扫庭槐。我旁见僮父，泥首堂南阶。自言有此儿，多病奴已衰。谅当委沟壑，乞主怜孤孩。僮留父竟去，去去不复回。明旦忽有耗，溘然随黄埃。
僮归十七首·其一
作者：钱载
朝代：清
体裁：古风

僮沈仆于钱，乃祖父以来。父愆忤我祖，遣去辞其侪。卅年数飘转，担薪鬻官街。一日我父起，秋风扫庭槐。我旁见僮父，泥首堂南阶。自言有此儿，多病奴已衰。谅当委沟壑，乞主怜孤孩。僮留父竟去，去去不复回。明旦忽有耗，溘然随黄埃。
僮归十七首·其七
作者：钱载
朝代：清
体裁：古风

雀飞无税趾，羽丰乃高迁。奈何别家翁，去且四三年。我父寿以终，罔极呼昊天。却归丧次役，礼在忘其愆。嗟贫实我迫，迫我方之燕。匆匆乞装束，愿此长周旋。南风吹素衣，吹上吴江船。挥手我独行，独行僮惘然。
僮归十七首·其三
作者：钱载
朝代：清
体裁：古风

我父好宾客，宾客以日至。其或留信宿，中厨供酒食。风寒朝应门，雨黑夜归市。懒惰虽争言，匆忙亦兼事。堂西有竹园，楼北有蔬地。间尝课习劳，而每窃游戏。家翁性怜剧，过失勿辄记。念乃祖父来，举动见恩义。
僮归十七首·其九
作者：钱载
朝代：清
体裁：古风

客居赖主贤，一岁复一岁。奈何僮智萌，饥鹘啄绦掣。时秋行大狝，豹尾多从官。书生役飞札，亦至木兰山。朝行我马前，忽忽僮马后。奈何不相及，屡顾为之久。暮行我马后，忽忽僮马前。奈何不相待，使我勤著鞭。归来辄告去，谁能知其然。我不可终事，即去宁望还。
僮归十七首·其二
作者：钱载
朝代：清
体裁：古风

僮父未具殓，僮母已议嫁。僮乎盩气缠，多病讵足咤。母嫁妾佗人，僮留呻我舍。我母洵仁慈，抚僮泪为下。屡诲胡强梁，将笞又休罢。艮成几岁年，呼唤自朝夜。
僮归十七首·其五
作者：钱载
朝代：清
体裁：古风

我贫出授读，近止于他州。贫当父母共，入京故不留。酉年主母病，盎粟缺豫谋。闻令官仓籴，道作雀鼠偷。主母病中数，潜逃讳厥由。我归病已笃，汤药五日周。端阳万古天，酷痛使丁忧。僮不归给丧，及归逾深秋。犬马傥知报，哭应破咙喉。
僮归十七首·其八
作者：钱载
朝代：清
体裁：古风

入京甫旬浃，倏复之豫章。十月返我家，数日离我乡。离乡复来京，是时随侍郎。是日始携僮，僮始担我囊。渡江欲渡河，行次淮安城。侍郎顾我语，僮也宜有名。我名僮以安，所虑多变更。我车东阿行，僮随侍郎马。同来不同路，马走泰山下。
僮归十七首·其六
作者：钱载
朝代：清
体裁：古风

冬寒求葬地，乃在先垄侧。明年夏五月，筑旷奉幽穸。雨晴八昼夜，心与杵声亟。山松撼芦厂，僮也伺饮食。六月举家病，次子夭可恻。祖父哀莫纾，腹泪谢明拭。夭子入槥时，我手倚僮力。此景十霜馀，一思一哽塞。
僮归十七首·其十
作者：钱载
朝代：清
体裁：古风

朝辞书生去，暮伏学士辕。学士比书生，奚翅学士贤。既辞学士去，旋依少师门。少师比学士，无若少师尊。人生为衣食，百岁驹隙遄。马亦恋豆刍，犬亦慕荤膻。谁能责臧获，必当守饥寒。
僮归十七首·其十一
作者：钱载
朝代：清
体裁：古风

僮乎弃我去，去且三年馀。何不一来省，尺咫重闉衢。一日东华门，公卿朝退初。夐夐以踽踽，中值我步徒。跨鞍不为下，念当从官舆。一日漏三下，官宿居停庐。齁齁我寝外，寝内病我躯。隔户不为视，天明去徐徐。去后同舍来，拍手相揶揄。我不足恭敬，其敢咎僮欤。
僮归十七首·其十七
作者：钱载
朝代：清
体裁：古风

家僮以千百，谅非乡里型。入室躬操作，节概犹侧聆。其祖父不德，男女鬻使令。人奴而克奋，何尝有韦经。母曰彼贱姓，堕地运偶丁。母曰我旧门，门衰易伶俜。方春气和煦，雪尽草亦青。发生慎所遘，毋悖造物心。作诗匪告僮，寄以示家庭。
僮归十七首·其十三
作者：钱载
朝代：清
体裁：古风

我父昔客京，挈僮曰吴忠。忠能亲笔砚，遣事侍郎公。公时犹未第，忠也黾勉从。僮騃弃我去，忠意为不容。后来忠病殁，侍郎使辽东。昨公养痾归，家具卷籍充。却见载忠柩，于后之舟中。世间贤主仆，义固有始终。奈何忠不若，去本随飘蓬。
僮归十七首·其十二
作者：钱载
朝代：清
体裁：古风

僮初去我时，云将归视母。我时付家书，肠回重搔首。踰月突见还，致我书缓将。塞程传堕马，家舍为彷徨。僮初去我时，生徒暨亲朋。傍皆为我言，是宜以法惩。法惩终奈何，愚騃安足讶。书今封未开，留以示家舍。
僮归十七首·其十五
作者：钱载
朝代：清
体裁：古风

僮何若心快，十日三来看。最后手一书，云将问母安。发书请我读，皆我所欲言。上言蒙主惠，下言念母恩。三年远踪迹，欲归恐无门。始知颜孔厚，藉用申悔原。恻恻复恻恻，欲归语何烦。祗嫌性弥拙，不识财利端。昆弟及妻子，犹令忍饥寒。安能副僮欲，即归仍鲜欢。
僮归十七首·其十六
作者：钱载
朝代：清
体裁：古风

昔去无所喜，今归无所怒。重我父母时，同阅艰难故。既归颇宛转，宛转不相忤。始知愚騃心，深浅适其素。君子秉恒德，小人迁外慕。澹泊虽足希，寂寥亦云庶。况我平生怀，坦坦略能喻。他时或难终，但去即复去。
僮归十七首·其十四
作者：钱载
朝代：清
体裁：古风

我昨幸登第，登第良可悲。我母幼训我，初不祗此期。我父哭我母，曾致酸楚词。天乎盍少俟，辛苦鞠此儿。人生博科名，譬若春敷蕤。聊悦俄顷目，亦逮亲在时。行身苟无忝，轻重不系兹。疚心而偷息，焉用升斗为。
僮归十七首·其四
作者：钱载
朝代：清
体裁：古风

我家忠孝家，我身诗书身。凡我所知识，我母幼训谆。我幼父客京，属失生母辰。我非我母出，鞠我恃母恩。未寒手与衣，方饥手与飧。爰自六龄后，二十有八年。凡我所受恩，僮半目见真。僮今归见我，毋以不孝瞋。束发有何学，徒终父母贫。
元和县斋赠黄明府建中
作者：钱载
朝代：清
体裁：五言律诗

古墅谁家入，新符茂宰分。寺邻双宝塔，巷号十将军。绿绮鸣公退，朱华赏夕曛。当年按歌处，草色似罗裙。
元日上御太和殿受朝贺侍直恭纪
作者：钱载
朝代：清
体裁：五言律诗

先肃中和礼，常昭上下伦。惟心称万岁，以德践元辰。白兽樽超古，屠苏酒遍民。巍巍皇建极，三十四年春。
元日上诣慈宁门率诸王公大臣行庆贺礼侍直恭纪
作者：钱载
朝代：清
体裁：五言律诗

宸极三元正，徽仪八秩开。镈钟春气入，爆竹好声来。躬拜依长庆，翘瞻蔼上台。灵花颂澄景，万福集南陔。
元日会
作者：钱载
朝代：清
体裁：五言排律

月华门内拜，退即诣先师。紫禁出方午，春街行未迟。云山宗党隔，礼节友朋为。綵胜家家始，辛盘色色宜。昌朝萃文藻，老辈慎酣嬉。造化通书画，平生辨正岐。苏黄元有迹，陶谢欲无诗。振荡攀难及，蹉跎悔莫追。杯深先我醉，烛短各心知。江外风梅萼，城边雪柳丝。欢场明是寓，暇日健多随。敢必郊游近，辕驹尚可骑。
先农坛陪祀有赋
作者：钱载
朝代：清
体裁：七言律诗

鹄立天门候礼行，宗潢肃进瓣香清。绛云幄敞初阳照，翠霭林周细草生。恤谷耤田惟告稔，扶犁京尹便催耕。銮舆正问东南俗，麦陇桑畦遍圣情。
先垄
作者：钱载
朝代：清
体裁：五言律诗

先垄山临水，高松露变霜。扫除几积蔓，跪拜孰衔伤。殖谷农斯上，瘝官士岂良。纵多陈楮镪，难一告幽堂。
兖州
作者：钱载
朝代：清
体裁：七言律诗

露布伊犁五月旋，壶箪曾不试戈鋋。祖宗绪待神谟竟，礼乐心依圣里虔。春色定看荣桧楷，文光重与润山川。纮埏额手尧勋至，讵独东民上颂篇。
入七里泷
作者：钱载
朝代：清

雪滩雾初豁，风利已临泷。连山夹岸去，中有碧玉江。山根互开阖，江势随之撞。纤纤被岸草，安知非蓠茳。人行出鸟道，我饭依鱼矼。弱烟炊不起，响绝前村厖。岭松苍且深，滩石净以黑。喔喔一鸡高，人家负崖仄。地力尽岂余，活身随钓弋。终宵听江声，终岁见江色。门前笭箵收，舍后罻罗即。晴雨出何之，东西翠成塞。客如掬水尝，劳生此应息。舵行逐峰转，屡转为逆风。峰峰当面起，隐隐疑水穷。来帆掠峰出，风力云气中。我船送柔橹，缓与江流东。浪花风斗激，绿散何迷濛。上瞻峰影仄，澹落阳光红。
入七里泷·其二
作者：钱载
朝代：清

岭松苍且深，滩石净以黑。喔喔一鸡高，人家负崖仄。地力尽岂余，活身随钓弋。终宵听江声，终岁见江色。门前笭箵收，舍后罻罗即。晴雨出何之，东西翠成塞。客如掬水尝，劳生此应息。
入七里泷三首·其一
作者：钱载
朝代：清
体裁：古风

雪滩雾初豁，风利已临泷。连山夹岸去，中有碧玉江。山根互开阖，江势随之撞。纤纤被岸草，安知非蓠茳。人行出鸟道，我饭依鱼矼。弱烟炊不起，响绝前村厖。
入七里泷三首·其三
作者：钱载
朝代：清
体裁：古风

舵行逐峰转，屡转为逆风。峰峰当面起，隐隐疑水穷。来帆掠峰出，风力云气中。我船送柔橹，缓与江流东。浪花风斗激，绿散何迷濛。上瞻峰影仄，澹落阳光红。
入七里泷三首·其二
作者：钱载
朝代：清
体裁：古风

岭松苍且深，滩石净以黑。喔喔一鸡高，人家负崖仄。地力尽岂馀，活身随钓弋。终宵听江声，终岁见江色。门前笭箵收，舍后罻罗即。晴雨出何之，东西翠成塞。客如掬水尝，劳生此应息。
入圣果寺从寺后登凤凰山绝顶观排衙石诸刻遂下慈云岭
作者：钱载
朝代：清
体裁：古风

仄步下西岩，荒园落丛筱。其旁洞石堆，莲萼吐秋晓。忠实指树阴，王苏契尘表。道场无著开，梦幻阅钱赵。寺后壁更青，有三佛坐悄。嘉州岸何如，霜剥水淋绕。披草探金星，苏铭入云窈。遂登四顾坪，一领风缥缈。念昔介亭宾，凭虚奉罍醥。海门起鹭涛，隔岸越山小。讲武既深严，鼓声振林杪。兜鉴诸女麾，赤帜夕阳皛。沙软到今平，天高值人少。祗馀排衙奇，武肃迹夭矫。千里翼群龙，回瞻屏障了。一江中漱之，嘘噏日清杳。灵气郁蟠间，文明有先兆。雕鹰掠光来，瞥去浙东渺。修岭拥若关，众麓划相缭。不见棕榈凉，摩厓篆痕缥。
入湖南
作者：钱载
朝代：清
体裁：五言律诗

连朝山色里，窈曲复岧亭。我实携游屐，人方阅使星。瓢儿汲泉白，马尾拂云青。又报临湘近，层峦似列屏。
入益门镇至玉女祠
作者：钱载
朝代：清
体裁：古风

渭水渡不远，隘口哆短山。碓声屋两三，雨气岚孱颜。旧城略不见，高天渺思攀。西南翠蒙密，秦岭东险艰。姜水泻其阴，趋渭纡沦澜。斜壁削入底，卷涛拥成悭。后波驾前波，是为军阳湾。巨石欲阻行，栈始磴屈盘。巨岩叠叠起，秀樾梢梢攒。双崖夹一路，是为二里关。关前老路废，新路木栏杆。折下复折上，巨壑鸣幽潺。树绿到峰顶，峰攒交绿湾。湾中水与人，迎送心相閒。十里回涧道，千峰插云端。破絮缠列屏，白龙戏奔湍。
入院
作者：钱载
朝代：清
体裁：七言绝句

玉泉穿禁泻沄沄，枑梐沙高拥院门。柯柏李桑应再得，东厅好护古槐根。
入飞来峰诸洞遍观诸题名得诗六首·其一
作者：钱载
朝代：清
体裁：五言绝句

归养乞不得，白衣仙定知。药洲伴堂吏，乃失西山期。
入飞来峰诸洞遍观诸题名得诗六首·其三
作者：钱载
朝代：清
体裁：五言绝句

勿诣同乡子，愿作敢言臣。青史大可畏，楼店难相邻。
入飞来峰诸洞遍观诸题名得诗六首·其二
作者：钱载
朝代：清
体裁：五言绝句

御史罚金去，越州过杭州。谁其知越州，岁暮此中游。
入飞来峰诸洞遍观诸题名得诗六首·其五
作者：钱载
朝代：清
体裁：五言绝句

诸孙怜秀邸，毓得集贤才。会避今年暑，龙泓一再来。
入飞来峰诸洞遍观诸题名得诗六首·其六
作者：钱载
朝代：清
体裁：五言绝句

故人名忽见，苔藓奈情何。长安曾筮易，苦节十年过。
入飞来峰诸洞遍观诸题名得诗六首·其四
作者：钱载
朝代：清
体裁：五言绝句

查周克世德，曹后宜何成。璿也有同游，六人而不名。
全州北作二首·其一
作者：钱载
朝代：清
体裁：古风

黄华岭何长，东并湘江流。路松断续阴，沃土二舍修。昨来步步识，今去心心留。岂敢畏寒飙，顾瞻吟廪秋。
全州北作二首·其二
作者：钱载
朝代：清
体裁：古风

几树红掩映，数峰碧嶕峣。溪流阔狭分，已复至双桥。深湾众壑汇，春泻诸花漂。曷不值东风，桥边栽柳条。
八日五日上释奠于太学陪祀恭纪
作者：钱载
朝代：清
体裁：五言排律

秋时届方仲，吉日告维丁。圣圣心常接，雍雍德更馨。启庠先在国，观礼并于庭。兴拜襄三祭，君师贯六经。韶音凝古柏，佾数耀华星。澄宇瞻如玉，文明式万灵。
八日雨
作者：钱载
朝代：清
体裁：七言律诗

一角斜阳一片云，雷兴风作雨来纷。仰看瓦打浪浪著，拱立衫飘侧侧分。北省大田今亟种，南州贱米昨遥闻。天心普赖宁差别，万国丰占答圣君。
八月十五夜
作者：钱载
朝代：清
体裁：五言律诗

何夕如今夕，三秋又一秋。天非无皓月，人自有烦忧。院宇凉声静，山河灏气流。儒生不经济，太息雪盈头。
八月十五夜饮徐明经以震上舍以泰家二首·其一
作者：钱载
朝代：清
体裁：七言绝句

碧天弥望露华沾，半月泉头正一奁。若以龙钟纪年岁，姮娥应怪似苏髯。
八月十五夜饮徐明经以震上舍以泰家二首·其二
作者：钱载
朝代：清
体裁：七言绝句

好夜西吴记此回，徐家兄弟劝深杯。四山有影溪无响，直上城楼共立来。
六十七研铭拓本歌
作者：钱载
朝代：清
体裁：古风

天宝六载制异今，玉蟾赊见妃子临。秦宫远矣漳水深，研真与假空愁侵。以研赐臣臣克任，以研赠友友获箴。不惟其研惟其心，魏公邓公苏公钦。苏铭一字不换金，宋书规晋蔡薛森。独怀端明踪莫寻，承旨待诏行骎骎。蹑前诸老来献琛，顾使女子荒织纴，青花鸲鹆知其音。谁为此册富林薮，款识欲随钟鼎剖。小篆八分行草手，集如法帖十八九，邱沈回文式缺有。玩物丧志圣所否，以画代之良亦偶。于君锦囊许探取，览古登高吾璧友。自铭乞铭太纷糅，一字三字惟敬守。青州红丝不属某，某歌即铭殿厥后。
六月初三夜
作者：钱载
朝代：清
体裁：五言律诗

此夜眠难稳，经年泪已枯。桑园栖骨冷，萤火照魂孤。书策休忘尽，耶娘解唤无。再来知爱惜，鞭扑忍相俱。
六月庚申上虔行大雩礼成辛酉雨恭纪
作者：钱载
朝代：清
体裁：五言律诗

直达呼天意，惟陈罪己词。端宁颂风伯，宿已致云师。帝赫诚终应，年康德可为。频瞻檐滴响，小暑土方滋。
兰溪晚泊
作者：钱载
朝代：清
体裁：古风

日落江气青，逦迤浮于沙。疏林平若截，叶浓根已遮。天光自相映，红紫为西霞。霞收江欲雾，滩转峰何斜。乱灯明灭见，初月微茫赊。犬声入篙橹，渺然城一涯。
兰陵王·戊午十月三日，偶拟《西洲曲》意，成此阕
作者：钱载
朝代：清
体裁：词

伯劳寂。乌臼门前覆碧。西洲晚，曾是几番，折取梅枝寄江北。鸦雏怅鬓色。妆饰单衫殢力。郎何在，摇桨弄花，还趁南塘路无隙。低头试寻觅。漫损尽莲心，留下莲菂。分明怜得难怜得。况锦袖波冷，玉钿香悄，凝眸千里至雁翮。但长断书尺。消息。岁虚掷。尽海动楼阴，天垂帘额。阑干素手凭将夕。傥为我愁系，待君愁释。西洲风好，遣梦里，暂认识。
兴善寺牡丹
作者：钱载
朝代：清
体裁：七言律诗

今朝真是到城南，特地开皇叩佛龛。叶绿苞红催宿雨，松边柏下现优昙。不离富贵高原五，别有阑干好月三。愁绝匆匆劝杯酒，旧人奚取值何戡。
兴安至全州四首·其一
作者：钱载
朝代：清
体裁：古风

万松出驿路，洵属他州无。连为百里阴，夹以两山趋。今辰天欲雨，缓行得幽娱。山色澹逾静，松林修更癯。来时语老枫，归待见红腴。岂识霜气薄，叶黄不多株。
兴安至全州四首·其三
作者：钱载
朝代：清
体裁：古风

秋田割早竟，簇簇遗稻根。缚稻挂树身，山家午关门。我从松中行，望烟时见村。畦间黄鸡啄，草际彩雉翻。板桥过山枣，激石泉流喧。
兴安至全州四首·其二
作者：钱载
朝代：清
体裁：古风

桂林拥诸峰，纯石奇秀绝。可自双盖生，尧山亦盘折。出土青见根，千寻削巨凸。或皆侧叠成，石与石相切。兴安峰石雄，老状略区别。意欲撮一堆，园林供高洁。石者行已土，渺然雄秀别。不知开辟初，此段谁造设。
兴安至全州四首·其四
作者：钱载
朝代：清
体裁：古风

长松益森疏，暮色苍然起。大峰兀蜿蜒，其下江清驶。碧湘自南来，罗灌会于此。试为问三流，悠悠意何止。岷江下海门，不知几千里。今宵佛院茶，且与汲罗水。
兴隆店
作者：钱载
朝代：清
体裁：古风

泪落店门前，街尘为不起。人生本逆旅，逆旅乃如是。适来讵无因，适去竟何似。徒令相见频，逭暑卧于此。去年客扣户，今年车过市。市中与户中，影响渺尺咫。微微药铛烟，香气在窗纸。明明竹帘月，秋夜一房水。迢迢归棹雪，雪寒莫可止。冥冥春华红，春半坠红死。浩浩宣南坊，将车欲寻子。恻恻店门前，我犹为客尔。借问道傍人，畴复知所以。可惜文章身，少年付蝼蚁。
内邱
作者：钱载
朝代：清
体裁：古风

坦坦冈势合，浓浓林阴循。辘轳灌畦者，箬笠叱牛人。驿程纡九折，田车稳四轮。毋言寥寂甚，曾是有张宾。
内阁晓坐
作者：钱载
朝代：清
体裁：五言律诗

帘静初阳透，炉温侧坐深。臣难浩然气，上有一哉心。拟票批红掌，参知镊白临。被蒙何以报，岂敢恋华簪。
再哭善初
作者：钱载
朝代：清
体裁：七言律诗

病多亦复起连番，隔牖常时与笑喧。仙李不知居某郡，石麟须记是吾孙。庸医既误难追咎，老泪虽乾尚忍言。历夏尽秋诗思断，世间安得少烦冤。
再次韵简冯相国
作者：钱载
朝代：清
体裁：七言律诗

辇道沿山卌里长，风飘蝶白更莺黄。相公归骑纷春思，卧佛关门自妙香。列嶂连天晴霭澹，明湖近苑晚波苍。村深坞小参差见，肯有花枝不向阳。
再游王氏园三绝句·其一
作者：钱载
朝代：清
体裁：七言绝句

深草连池复带冈，林中盈亩木棉黄。埽除夏蔓成秋实，政要高天一夜霜。
再游王氏园三绝句·其三
作者：钱载
朝代：清
体裁：七言绝句

酒行杂坐渍衫痕，亭子空明占一园。博得津门旁蟹大，谁知雨点入秋繁。
再游王氏园三绝句·其二
作者：钱载
朝代：清
体裁：七言绝句

茨菰花上曲栏凭，泼剌鱼跳不举罾。小艇园丁摘荷叶，唤伊可有野生菱。
再种草花
作者：钱载
朝代：清
体裁：五言律诗

昨宵秋已立，七月朔将新。颜色凭花担，工夫替草茵。戒慵嬉细事，图畅健閒身。更汲门前井，皆成塞上春。
再集引藤书屋对菊二首·其一
作者：钱载
朝代：清
体裁：五言律诗

登高各何处，觏止复今辰。西爽非无绪，南华别有真。天风吹欲老，霜日照逾新。一自餐英后，端惟漉酒人。
再集引藤书屋对菊二首·其二
作者：钱载
朝代：清
体裁：五言律诗

簪履从谭往，尊罍尽汎秋。未应吾道拙，不及此花幽。写以琴三弄，参之茗一瓯。金釭摇素壁，瘦影但相留。
再题四绝句·其一
作者：钱载
朝代：清
体裁：七言绝句

城西寒夜昔盟曾，同姓诗还尔雅徵。十卷已蒙三殿进，廿年不改七哥称。
再题四绝句·其三
作者：钱载
朝代：清
体裁：七言绝句

何事连篇咏挂兰，前身莫作后身看。可哀信有人间曲，游戏归来只一般。
再题四绝句·其二
作者：钱载
朝代：清
体裁：七言绝句

匆匆遂了一生因，画里江山爱富春。懊恼梅花三丈竹，延陵季子又何人。
再题四绝句·其四
作者：钱载
朝代：清
体裁：七言绝句

风雨毗陵梦去迟，开先谢早几花枝。如何白发明灯里，独向平生欠挽词。
冬日镶蓝旗觉罗学书堂作
作者：钱载
朝代：清
体裁：七言律诗

天室储英雅化敦，雪晴高宇坐春温。明伦自昔循三代，助教于今比四门。衿佩来宁非胄子，本根庇亦是王孙。缊袍正爱诗书拥，仗有风帘隔市喧。
冬至上大祀天于圜丘侍直恭纪
作者：钱载
朝代：清
体裁：七言律诗

驾入燔柴仰帝临，圆坛苍璧彻居歆。风翔广漠环清气，舞协云门会正音。三祖二宗升配盛，神孙圣子肃将深。贞元适际开慈庆，受福弥欢小大心。
冬至上大祀天于圜丘陪祀恭纪
作者：钱载
朝代：清
体裁：五言律诗

雾敛迥含光，歌陈近燎芳。报天临上帝，迎气发青阳。五世德功配，三垓仁孝将。献诚肇禋颂，祈福万年长。
冬至上御太和殿受朝贺侍直恭纪
作者：钱载
朝代：清
体裁：七言律诗

亲拜圜丘大礼成，上章鸣乐庆慈宁。太微位正胪传彻，寰宇春回广漠青。岁值称觞深介祉，勋昭入凯众稽庭。小臣柱右瞻长履，跪捧茶瓯浃袂馨。
冬至日同王五过东塔寺明秀居
作者：钱载
朝代：清
体裁：五言律诗

萧飒读书处，廿年同再来。寒晖当亚岁，破屋有阴苔。清白水难鉴，芬陀华几开。不论谁后死，烦恼忆今回。
冬至陪祀三更赴郊坛
作者：钱载
朝代：清
体裁：五言律诗

未辟天门候，交光雪月中。一身寒是鹭，万籁静于风。息息春如转，高高敬欲通。华星方翊卫，大驾在斋宫。
冯大司寇以二月三日雪用喜雪韵见简叠韵以答
作者：钱载
朝代：清
体裁：七言律诗

牵率雕章性所嗤，书帷无奈为君披。清寒入骨春来雪，老艳惊人病起诗。炉畔药香毡坐寂，檐阴梅白杖扶欹。城南早待晴光出，一盏新醪欲见之。
冯大司寇装家文敏公奉贻诗迹卷自京寄塞上属题感成一百六十字
作者：钱载
朝代：清
体裁：古风

客座酒初行，塞山青未暮。人来独泫然，忽展公诗故。公诗奉知音，知音实知心。箧寻一纸少，囊袭千秋深。江南水不归，蓟北霜被野。旧邸犬依人，高坟石成马。三年且三年，遑问汗竹辰。况于身后文，岂若在世身。前轩绿桑遮，后院紫藤落。此地若过时，思公不可作。回帆自江右，访家入常州。遗书尘在榻，照晚庭经秋。古往复今来，惟人安所寄。遂令淡泊遭，每有缠绵意。我诗亦无诗，敢望知音知。夜阑只自读，声绕滦河涯。
冯少司农招作花朝
作者：钱载
朝代：清
体裁：七言律诗

雪点犹疏雨不繁，丁宁告戒已开园。纵输吴俗迟三日，也抵高丽当上元。老去閒情急花事，閒来老伴寡尘言。自今节节随春剧，红萼虽稀罄百樽。
冯少司农独往园中有借山楼可眺城西诸山今春复于南淀构一小楼仍曰借山暇日过之为赋长句
作者：钱载
朝代：清
体裁：七言律诗

连畦芍药乍来过，岂识楼成出薜萝。高不三层让贞白，小真方丈学维摩。城外住增城里胜，近山看较远山多。雨来似洒乌篷背，卧忆江南独放歌。
冯少司农英廉预日招过其独往园作重九至日为南刘相国邀登大光明殿之天元阁遂不果赴明日送句以谢
作者：钱载
朝代：清
体裁：七言律诗

呼我登高醉尔家，隔城早起便将车。却经邃馆闻仙佩，留倚层栏看暮霞。天壤有情俱白发，笑言无分各黄花。一年一度犹难定，那不加餐努力加。
冯相国檀栾草堂赏海棠
作者：钱载
朝代：清
体裁：七言律诗

蜀道风光梦去赊，檀栾依旧见明霞。春才病起能觞客，我已诗慵欲负花。栏影自深禽语静，柳绵不少鬓丝加。纵无樊子归相忆，未遣贫中让白家。
冯相国邀过南淀小园借山楼后好在亭看海棠
作者：钱载
朝代：清
体裁：七言律诗

佳园几隔往还缘，春色多浓草木烟。为政从容承化日，赋诗澹泊向高年。远山入牖谭无杂，新叶遮亭坐屡迁。蜀府一株旁侍立，红牙十八正婵娟。
冯给事秉仁挽词
作者：钱载
朝代：清
体裁：七言律诗

千里章江照使星，秋宵偕我上秋屏。侍言早识訚訚性，批敕方期谔谔形。孺子未能胜节踊，高堂何以制颓龄。永光寺畔槐阴绿，从此车轮不忍经。
冯编修敏昌铭端砚二伴椰杯二赠行却寄以谢
作者：钱载
朝代：清
体裁：七言律诗

千秋已失九秋又，六绝诚难三绝无。北壁石誇南壁石，人心珠胜海心珠。后先乡里琼山起，左右衰迟璧友须。椰子一杯花万树，明年春好在西湖。
净业寺
作者：钱载
朝代：清
体裁：五言律诗

虾菜亭边意，菩提树下凉。隔城山过雨，平岸水生香。鼠窜藤阴碧，虫鸣豆叶黄。坐深何所得，拈句付东墙。
凤凰山下溯涧行憩石桥望圣果寺
作者：钱载
朝代：清
体裁：古风

陂烟湿不浓，已足霾石衕。迷离紫殿寻，踯躅青芜送。微闻幽涧来，漱玉落桥洞。藓软人自怜，竹新鸟无哢。巨壁屏开张，密林发𩭩松。亦知故苑深，幢立尚占空。迢迢磬隐花，寂寂云生瓮。但煮郭公泉，高窗午时梦。
凤岭
作者：钱载
朝代：清
体裁：古风

出郭上高冈，登登几百步。却望后山云，迭见来时路。路平盘乃胜，山大折成趣。水石苍秀间，人家两三处。岭半起数峰，峰身拥千树。天旷忘所娱，意行马非驻。峰坳夏绿丛，乌性不知数。峰上复层峰，峰肩径乃度。其阳列翠屏，屏麓深犹冱。梨花白有雪，菜花黄不雾。惜哉林何焚，居者穑是务。锄为种麦坡，枫栎弗之顾。古路仍左盘，岭盘壑斯赴。密阴栈阑干，曲曲偏桥护。峰围树皆仙，日筛水相注。乃入心红峡，涧夹青壁互。壁修众叶垂，涧窈叠泉吐。檀栾丁香蕤，下上画眉嗉。设无白云眠，遂欲流水住。暧然凤岭经，愁语昔人误。
凤翔道中
作者：钱载
朝代：清
体裁：七言律诗

子规声急唤行人，官柳丝长拂路尘。鼎鼎百年空复老，堂堂三月奈何春。杜阳云气怀天柱，汉畤风光别渭津。踏遍西平原上草，夜来婪尾酒边身。
出东林六七里望庐山
作者：钱载
朝代：清

连峰出云云半开，奔渠卷雪响春雷。云中屈曲明如玉，都是天池顶泻来。
出东林六七里望庐山
作者：钱载
朝代：清
体裁：七言绝句

连峰出云云半开，奔渠捲雪响春雷。云中屈曲明如玉，都是天池顶泻来。
出全州行松林间六十里至山枣口占四首·其一
作者：钱载
朝代：清
体裁：七言绝句

合抱参天蔽复开，长冈高阜越田栽。不知行路扶舆去，却似看山入径来。
出全州行松林间六十里至山枣口占四首·其三
作者：钱载
朝代：清
体裁：七言绝句

捎云如竹一坡坡，根络黄泥叶盖莎。但得一坡书屋后，菟裘能老不须他。
出全州行松林间六十里至山枣口占四首·其二
作者：钱载
朝代：清
体裁：七言绝句

赤兰枯后万松留，磐石西边第一邮。何必清湘会罗灌，好山深始爱全州。
出全州行松林间六十里至山枣口占四首·其四
作者：钱载
朝代：清
体裁：七言绝句

秋山为尔夕阳鲜，行旅相誇帽影偏。不是荆南令公植，料过无量主人年。
出剑门
作者：钱载
朝代：清
体裁：七言律诗

云飞石叠晓岩巉，豁断蒙茏绿树间。万里来游草堂寺，双旌归度剑门关。凭谁力尽终能守，使我心烦莫可删。何事天公大游戏，削为城郭诩孱颜。
出古北口
作者：钱载
朝代：清
体裁：古风

两崖峻偪容车轨，徐武宁之内边是。昔时居庸喜峰松亭联络乎蓟镇，列砦屯营二千三百有馀里。斜阳莽苍驻马蹄，慨然口外山高低。英雄天眼画地险，终明一代为防堤。宋宗燕蓟不收复，三卫文皇弃何速。只今沙漠皆耕桑，关北亦似关南熟。秋浩浩，潮河风。鞭梢快拂斜阳红，我行乃到苏辙凤州西、兴州东。
出右安门得诗三首·其一
作者：钱载
朝代：清
体裁：七言绝句

仆夫且与缓行辀，政要铃骡步步休。中顶烟清榆木吐，草桥水浅鸭相游。
出右安门得诗三首·其三
作者：钱载
朝代：清
体裁：七言绝句

匏瓜亭处杂花开，村酒村翁劝一杯。莫讶先生非懒惰，几年春不出城来。
出右安门得诗三首·其二
作者：钱载
朝代：清
体裁：七言绝句

老去寻春敢惜春，春应休笑也休颦。能无白发三千丈，已是平头六十人。
出右安门郊行二首·其一
作者：钱载
朝代：清
体裁：七言绝句

驴车直走又纡回，村柳才知眼未开。挈榼分笺人散尽，故应忘了出城来。
出右安门郊行二首·其二
作者：钱载
朝代：清
体裁：七言绝句

晴开天宇动春芳，脉脉西循海子墙。簪笔十年叨侍从，无才不敢拟长杨。
出山东闸后写望
作者：钱载
朝代：清
体裁：六言诗

天依山色平远，树到春光二三。雄鸭头波画舫，谁能不爱江南。
出张店
作者：钱载
朝代：清
体裁：七言律诗

周旋跌宕不阑珊，雨雨晴晴总一般。政要梨花笼客梦，多烦柳絮扑归鞍。长山小县前头晓，薄霭深村两畔寒。乍起儿童趋市立，惯经人吏把官看。
出德清西门看梅宜园池上遂过麈麓斋复至清远堂上百寮山脚坐蔡家墓松下入开元宫得绝句七首·其一
作者：钱载
朝代：清
体裁：七言绝句

石街苍藓入村斑，帽影筇声此最閒。老树著花疏亦得，只教看竹更看山。
出德清西门看梅宜园池上遂过麈麓斋复至清远堂上百寮山脚坐蔡家墓松下入开元宫得绝句七首·其七
作者：钱载
朝代：清
体裁：七言绝句

小坞深烟拥翠篁，何年眉叟筑丹房。横枝拗得林中玉，供与三清座上香。
出德清西门看梅宜园池上遂过麈麓斋复至清远堂上百寮山脚坐蔡家墓松下入开元宫得绝句七首·其三
作者：钱载
朝代：清
体裁：七言绝句

清意亭芜落照疏，漫将梅堞比梅墟。明朝郭笑山中屐，六瓣寻他腊雪如。
出德清西门看梅宜园池上遂过麈麓斋复至清远堂上百寮山脚坐蔡家墓松下入开元宫得绝句七首·其二
作者：钱载
朝代：清
体裁：七言绝句

假山崩处数枝斜，人道南朝宰相家。荒水一湾留底用，熟梅时节叫虾蟆。
出德清西门看梅宜园池上遂过麈麓斋复至清远堂上百寮山脚坐蔡家墓松下入开元宫得绝句七首·其五
作者：钱载
朝代：清
体裁：七言绝句

屈铁为身玉长芽，灵光谁并阅恒沙。眼明小县无多恋，四面青山一本花。
出德清西门看梅宜园池上遂过麈麓斋复至清远堂上百寮山脚坐蔡家墓松下入开元宫得绝句七首·其六
作者：钱载
朝代：清
体裁：七言绝句

百寮山起万松声，绿酒陶公柏下情。去去且知今日事，邓廉访墓更无名。
出德清西门看梅宜园池上遂过麈麓斋复至清远堂上百寮山脚坐蔡家墓松下入开元宫得绝句七首·其四
作者：钱载
朝代：清
体裁：七言绝句

范老龙梅意绝怜，中丞堂外见来然。种花人去春风在，却数潼关辨贼年。
出新绵州是旧罗江县
作者：钱载
朝代：清
体裁：五言律诗

果是罗纹水，江回绝可怜。青苗近畦见，黄土外山连。筀竹时村落，潺亭老石泉。鸡鸣桥渐去，亦未过炊烟。
出汉州
作者：钱载
朝代：清
体裁：五言律诗

金雁桥边驿，白鱼河外沙。稻秧过朝雨，笋竹接村家。牸犊鞭麾尾，葵榴饷戴花。西湖湖已塞，百顷绿兼葭。
出篱门
作者：钱载
朝代：清
体裁：七言绝句

逢迎栗里指桑麻，牛背童骑即戴家。杨柳阴中溪上句，从来本分有生涯。
分水岭
作者：钱载
朝代：清
体裁：五言律诗

相隔自淙淙，东西不得双。北穿五丁峡，南入嘉陵江。清瑶流可爱，碧玉石无愯。回道有终合，所思非异邦。
列堠
作者：钱载
朝代：清
体裁：五言律诗

列堠烦迎送，孤襟忘险夷。千山随马足，一路采花枝。白发巴人见，青羌汉使知。修名如可践，努力未云迟。
刘三妹词二首·其一
作者：钱载
朝代：清
体裁：七言绝句

祝九为男到底非，读书有妹著绡衣。七日七星岩上石，薄他蝴蝶一双飞。
刘三妹词二首·其二
作者：钱载
朝代：清
体裁：七言绝句

秋草蝶飞情奈何，山木羞为倚榜歌。玉环肥更绿珠白，孰与水南村里多。
刘文正公挽词二首·其一
作者：钱载
朝代：清
体裁：五言律诗

乙巳回思切，迢遥仰止崇。南归家太傅，冬夜说明公。教习壬申见，编摩丙戌充。本朝文献续，所考讵能同。
刘文正公挽词二首·其二
作者：钱载
朝代：清
体裁：五言律诗

内阁才趋直，中堂数与言。宁须到衣食，颇已及儿孙。一旦超然返，千秋大者存。哭私吾岂敢，寂莫向乾坤。
刘文正公挽词二首七月十日副宪携酒山斋邀曹少宰为同徵三集少宰诗又先成辄同其体四首·其一
作者：钱载
朝代：清
体裁：五言律诗

宿饮才趋直，分班已送篇。恩深今上日，事久宪皇年。三诏风云萃，初元礼乐宣。无才虽不录，此会尚当传。
刘松年观画图歌
作者：钱载
朝代：清
体裁：古风

人事无常画中画，画中看画无人会。我今犹是画中人，画外居然发长喟。石栏梅萼中庭春，坐立面背凡十人。袍靴一主三则宾，亭后出酒盘有鳞。溪山玉叉展幅新，齐心左向双矑亲。轩眉抱膝或负手，东风何意欢兹辰。云烟过眼成南渡，回首宣和等朝暮。御府图画不如故，诸君好画还收聚。此情试问暗门生，蛇足应怜为添句。春阴漠漠桃花寒，我亦嘉客来同观。倩谁传得座间事，却立四顾愁无端。
初二夜听雪作二首·其一
作者：钱载
朝代：清
体裁：古风

宵声最清虑，况在风竹间。而当雪落深，小阁如空山。疏疏去方寂，淅淅轻多还。迥生虚牖警，瞥堕修柯閒。明釭耿相照，寒气不我孱。西溪引遥兴，可观梅花颜。
初二夜听雪作二首·其二
作者：钱载
朝代：清
体裁：古风

堂西短土墙，半坏秋霖馀。南营弛官马，日来躏园蔬。旧冬天颇暖，我畦黄不除。今兹获盖覆，想见萌牙初。条风即披拂，好把桑下锄。为樊聊补罅，及辰戒勿疏。
初八日晚雨
作者：钱载
朝代：清
体裁：五言律诗

夕冷蓦飘埃，东风势转来。首场归号半，偏省点名才。衣或真沾绿，心难似茁荄。往经秋赋惫，听溜与低徊。
初夏忆家三首·其一
作者：钱载
朝代：清
体裁：五言绝句

住近甜瓜巷，行来白石桥。斑鸠将雨唤，紫楝又风飘。
初夏忆家三首·其三
作者：钱载
朝代：清
体裁：五言绝句

未尽枯鱼泪，难收敝履身。迢遥经忌日，寂寞倚居人。
初夏忆家三首·其二
作者：钱载
朝代：清
体裁：五言绝句

圃许邻家占，书从稚子温。东阑木芍药，午饭鸭馄饨。
到九丰堂信宿村老多见过
作者：钱载
朝代：清
体裁：七言律诗

梅萼初残杏萼新，晴朝雨晚忽兼旬。倏来徒有故交梦，半尔不如前岁身。唤艇烧香游寺缓，浇桑壅竹补篱真。金年早说诸家好，同乐乾隆寿域春。
到墓屋九丰堂
作者：钱载
朝代：清
体裁：七言律诗

郡城廿里着深林，九曲湾湾水到门。春物尽随新岁见，旧情安得故人言。亲朋是事凄都断，田野经时愧独存。窗外梅花今夜月，此生惟有感君恩。
到家作
作者：钱载
朝代：清

久矣东墙绿萼梅，西墙双桂一风摧。儿时我母教儿地，母若知儿望母来。三十四年何限罪，百千万念不如灰。曝檐破袄犹藏箧，明日焚黄只益哀。
到家作
作者：钱载
朝代：清

久矣东墙绿萼梅，西墙双桂一风摧。
儿时我母教儿地，母若知儿望母来。
三十四年何限罪，百千万念不如灰。
曝簷破袄犹藏箧，明日焚黄只益哀。
到家作四首·其一
作者：钱载
朝代：清
体裁：七言律诗

豫章趋浙路非赊，实荷皇恩感复嗟。白发为官长恋阙，青山省墓暂还家。先公旧种多梅树，老圃全荒有藓花。同塾诸郎闻已尽，比邻翁媪访应差。
到家作四首·其三
作者：钱载
朝代：清
体裁：七言律诗

两弟前亡庶母徂，后堂步步哭呜呜。冬寒已卜先邱葬，日晏难炊寡妇厨。范氏义庄焉得置，蓝田乡约未能渝。高桐叶落萧萧响，屋漏神明勉是图。
到家作四首·其二
作者：钱载
朝代：清
体裁：七言律诗

久失东墙绿萼梅，西墙双桂一风摧。儿时我母教儿地，母若知儿望母来。三十四年何限罪，百千万念不如灰。曝檐破袄犹藏箧，明日焚黄祗益哀。
到家作四首·其四
作者：钱载
朝代：清
体裁：七言律诗

七十犹悭谩畏寒，国恩深被报诚难。老妻京邸儿孙领，冢子乡园幼小团。来岁西偏仍补竹，及时南向遍培兰。太常侍御传忠孝，不独庞公一字安。
前湖观荷
作者：钱载
朝代：清
体裁：五言律诗

变沼工兼赈，栽莲浅更深。十分花澹伫，一角叶凉森。倒影遥山浸，澄辉碧宇临。因瞻宸什好，傍柳动微吟。
剑州荫路柏歌
作者：钱载
朝代：清
体裁：古风

剑门关偪柏巅出，志公寺上森六七。不知挺特荒寒隅，何藉瑰奇古翠质。入关一舍遍行衢，高低曲直山坡俱。大柏树湾疏密欲千株，轮囷十围根互络，杈枒百尺柯交扶。叠叠平石柏下铺，泉峰映带云沾濡。石洞沟来断不断，讲书台去无处无。乃知广西李壁剑州守，正德年间种斯有。侯之治行明代最，只如种柏堪不朽。阆州以西梓潼南，数十万株夫岂偶。剑州土石本自佳，土黄且厚时缘崖。巨石岿崎小磊砢，柏生其间一莓苔。柏身拥石石荫柏，柏阴成衙如柳槐。爨火斧斤宙雹劫，葛藤榛莽风烟排。我行广西全州尝见松荫路，百二十里不知数。此松种自楚马殷，补种后人极培护。又闻路翠与路青，元说武连种松树。剑州柏，全州松。乡人之福我民福，夏阴不薄冬阴浓。三百里苍天下罕，岂惟行路太息为敬恭。
剑门
作者：钱载
朝代：清
体裁：古风

佳园孔道新，树石四峰括。卯石融结奇，岩崖爱难割。木桥复石桥，左右泉活活。蝴蝶花紫翩，菖蒲叶青拔。于凹有盘纡，于凸无滑澾。高庙蹋脊见，大小剑轇轕。大者崇墉连，隤然中断豁。爰下七里坡，树石益清脱。磴坦赤栏扶，林浓画眉聒。适为佳园行，遂以险径达。奇哉卯石团，层叠少回斡。翕张及关南，千里气斯阏。我今语剑门，在险皆抹摋。据蜀险必凭，破蜀险先夺。不独鉴阴平，非徒泥诸葛。
动静交相养
作者：钱载
朝代：清
体裁：五言排律

静如星拱极，动若卦生爻。道贵存于养，心常察所交。狷应充屑屑，狂亦敛嘐嘐。执两中宜择，随时一莫胶。行云元必返，止水已难淆。鸟刷风前羽，花含露下苞。物情参自爱，人性谨先教。圣德符天地，絪缊邃理包。
勿药篇寄冯大司寇
作者：钱载
朝代：清
体裁：古风

五旬阙相访，一札远见投。虽传暑病已，难遣客思休。前此既强起，棠花红未稠。今来又平复，桐叶翠欲流。半年得两病，百岁成千愁。岂其不自摄，岂其不自由。小雨行滑道，诗则城南俦。明月坐移央，山则郊西楼。习静底须言，寓意那必留。庄生之木鸡，佛者之牯牛。噫嘻吾过矣，放浪君无尤。自公公事了，当职职业脩。惟敬其可吉，惟安其可偷。勿药辄有喜，若药或不瘳。馈药谢康子，采药无瀛洲。药囊布漫缉，药灶薪频抽。折肱乏善技，蓄艾徒良谋。身以心为主，心与天为游。塞凉昨更霁，官閒力颇周。晓直宫门深，晚归民舍幽。赖君亲串好，致我居停优。北窗树金萱，前荣种石榴。扇纨白在手，峰黛青迎眸。盎空市先籴，瓮卧邻已篘。酣眠竟无梦，饱食况有秋。二竖语三尸，去去何所求。
化阳洞
作者：钱载
朝代：清
体裁：古风

曲蛇缘栈山椒及，雨汗粟肤阴气袭。白日中来凛初入，青莲华覆露微湿。穹如宝殿佛坐立，佛前茶煮洞水汲。饮茶缚草炬先执，头陀仆夫导拥集。眢井直下三百级，石龙首骧雷起蛰。火少心恐步已涩，退上益薪进倍十。乃知就衍泥低高，阳光回仰射白毫。西一穴应浑河涛，火投无底风颾颾。东乳玉滴明于膏，寒龟中伏灵蟠鳌。伸颈向光壳脱毛，炬摇电闪惊仙曹。马枊或立安马槽，狻猊猬缩牛麾氂。森森半里垂压尻，天井上烛云周遭。更一有梯升滑猱，俱不见顶思之劳。后者呼出背浃袍，白日欲匿长风号。
北兰寺僧送桂华数枝养盆盎中舟行五百里而香未尽晓枕有题用谢宣城怀故人韵
作者：钱载
朝代：清
体裁：古风

远游忽万里，曾不故人期。渺焉豫章郡，已作梦寐思。清滩自终古，短楫复何之。禅人折山桂，香气犹在兹。微风袭衾晓，凉露落篷时。冥冥一相系，蟹子泉边诗。
北峡关袁家重观文端公所留丁卯秋日山行诗幅感而成篇
作者：钱载
朝代：清
体裁：古风

舒城南复南，有馆山之阿。昔来见公迹，感往成清哦。今者突挂壁，泪落为滂沱。公子昨已殁，参差三日瘥。敢云国之良，庶几道靡他。至尊便殿见，垂询太息多。祖母及陈书，省本嗟其柯。臣家泽亦世，泽衰理则那。请申公夙诫，勉俾钱后歌。嵩华非不高，我所愿丈坡。江河非不深，我所愿尺波。求福不在大，仕宦瞬以过。谦谦不在吉，敛己犹防讹。我不如凤凰，小鸟自结窠。积善有如公，公闻或加诃。閒庭桂青青，知我非婆娑。
北峡次韵文端公秋日山行
作者：钱载
朝代：清
体裁：古风

北峡名以关，蕲黄客所觏。东峰既分左，西峰遂列右。人行狭其中，土旷石多皱。冈平瓦屋稍，坞小稻田复。林开鸟影翻，坡接涧声斗。修延屈曲蛇，翠郁岧峣鹫。吕亭马穿熟，投子僧归瘦。露光对膏沐，云气两肤腠。白沙岭其先，十树街其后。峡非泻一条，关自立双堠。公劳拂旌再，我晚搴芳又。超超天地庐，去去见闻囿。松乔谁不寄，蜉蝣亦云寿。亟瞻灊岳高，徐揽龙眠秀。
北流水上作
作者：钱载
朝代：清
体裁：七言律诗

德清县前溪北流，独客踏春雨初收。新燕子飞上下渡，小桃花发东西楼。颠狂堪了一杯事，老大不关明日愁。山色青青入城处，斜阳相唤出城舟。
北浜徐家杭州烧香归送竹篮
作者：钱载
朝代：清
体裁：七言律诗

西子湖边路短长，几年不到问春光。圣因寺柳行宫碧，天竺山花佛国香。怜得竹篮人卖处，剧于蓬岛梦飞将。六桥桃树开寒食，瓜艇缘堤半夕阳。
北红门外桃花
作者：钱载
朝代：清
体裁：古风

蔚蓝天自晓，凉水河方深。土山曲折内，烟柳高低阴。一枝复一枝，一林又一林。寒食城南节，少年马上心。时雨久相待，飞飞莫或侵。何人重相怜，采采不可簪。寂寂环小村，青青带遥岑。曾非携榼游，且独铺茵吟。亭虚十二栏，风急下上音。如闻艳色太，岂负霜须临。
十一月丙辰上恭庆圣母皇太后八旬万寿加上徽号诣慈宁宫恭进册宝行礼侍直恭纪
作者：钱载
朝代：清
体裁：七言律诗

文母思斋福永膺，精璆华玉上鸿称。天产地毛养之至，尧趋舜步吉相承。璇宫乐畅炉香煖，寰宇春融旭景升。子孙臣庶真欢乐，南极南山锡羡凭。
十一月朔日冬至圜丘礼成三日雪恭纪二首·其一
作者：钱载
朝代：清
体裁：五言律诗

仁孝馨香感，于今四十年。昆孙以从侍，主极肇精虔。和乐群生上，光华大帝前。求宁惟有德，绳祖意渊然。
十一月朔日冬至圜丘礼成三日雪恭纪二首·其二
作者：钱载
朝代：清
体裁：五言律诗

繁霙逾积玉，广野等铺金。祖泽天诚祐，前光后克歆。占丰适三白，锡瑞见初心。明日迎慈辇，恭惟万福临。
十一月癸丑上恭阅加上皇太后徽号奏书于中和殿侍直恭纪
作者：钱载
朝代：清
体裁：七言律诗

晨光初展碧霞天，黄案春凝黼座前。大圣人修尊礼至，嗣皇帝缮御名虔。曰恭曰懿扬慈范，惟质惟文奉宝篇。更度金舆躬拜进，两行冠佩引炉烟。
十五夜月蚀次东平境
作者：钱载
朝代：清
体裁：七言律诗

天高云净正中秋，水急山遥入兖州。摩荡故知相影射，团圞行见复光流。鸣钟击鼓趋村庙，接草依沙并贾舟。凝想六龙临雁塞，灯明万帐待更筹。
十月晦小方壶同王秀才万孝廉汪上舍兄弟分用唐人韵得孟贞曜百忧韵
作者：钱载
朝代：清
体裁：古风

暂出忽即归，复行亦何忧。租田弗能种，本不如彼牛。报恩未识所，此剑元无雠。迢迢向寒雨，观者盍我筹。万物之所苦，一士之所愁。浩荡参与商，老大沈与浮。白日不相借，影为长夜留。中庭恋巢羽，湿宿忘啾啾。
十月癸未甲申上御紫光阁阅武举骑射技勇以充读卷官侍直恭纪二首·其一
作者：钱载
朝代：清
体裁：五言律诗

霜晴宝阁开，御座迥临台。向埒横弓见，衔竿奏鼓来。石栏旗屡展，沙岸鹢初回。文武均张弛，先于重审才。
十月癸未甲申上御紫光阁阅武举骑射技勇以充读卷官侍直恭纪二首·其二
作者：钱载
朝代：清
体裁：五言律诗

接日烦亲试，都归甲乙中。英雄务陈力，战斗仗论功。翠葆池之上，赪轮苑以东。林林盛猋勇，盘马更弯弓。
十月癸未甲申上御紫光阁阅武举骑射技勇以充读卷官侍直恭纪二首题熊编修为霖秋圃分甘图即送其假归新建二首·其一
作者：钱载
朝代：清
体裁：五言律诗

千树谁多种，三秋此独娱。也看孙子及，未觉右军输。风俗频思里，园林早入图。瀛洲诸后进，别绪不能无。
千佛崖用刻石元至元三年佥西蜀四川道肃政广访司察罕不花题韵
作者：钱载
朝代：清
体裁：七言律诗

石鼓岩青敞列楹，庄严相好幻无生。云根未辨隋唐凿，江口初经陇蜀行。御史名留春藓老，诗人心在水风清。凭谁传语新城去，员外龙门阁又更。
升平词十二章·其一
作者：钱载
朝代：清
体裁：古风

天永清命，集禧我皇。祗承圣母，绥我万邦，一我纪纲。维圣子有道，维圣母有庆。顾而愉愉，奉而翼翼。维慈福，维孝德。德优优，福绵绵。曰来慈寿万年，曰兹圣寿万年。
升平词十二章·其七
作者：钱载
朝代：清
体裁：古风

列祖列宗，德孚我宇。皇德既克承，复式廓我土。里辟二万，今与耕桑。我鼓鼘鼘，我旗泱泱。我西师大凯，庚辰春阳。奉觞寿康，普洽万邦。维皇谦受，谓天予祐。维臣民咸稽首，曰昊穹为皇帝寿。
升平词十二章·其三
作者：钱载
朝代：清
体裁：古风

天笃我家，弥馨于皇。准时以有常，动静敬将。乃不敢以逸，乃不敢以盈。乾德自强，天业之昌。维天有圣子，手我家以勤理。既二十五年，天曰式绥繁祉，式绥繁祉。
升平词十二章·其九
作者：钱载
朝代：清
体裁：古风

维皇至圣，维皇至诚。诚乎理，必本情。诚乎政，必以行。维守维创，维底于升平。仁无私矣，义无欲矣。体天祖亲以敬躬，维健德以生福禄矣。德之健矣，诚于性矣。福禄无疆，皇至圣矣。
升平词十二章·其二
作者：钱载
朝代：清
体裁：古风

孝于亲，孝于祖。夙夜祗若，曰予其克承祜。四海为疆，八山络之。永保民以生生，我列祖乐之。日临我祖心，日钦我皇忱忱。孔昭矣，家孔宁矣，洪佑德之馨矣。
升平词十二章·其五
作者：钱载
朝代：清
体裁：古风

敦我宗族，励我勋贤。儆我大小臣，维国力是宣。维民泽是延，罔或不然。百职之纲，圣一心提之。匪如提之，实手总齐之。去其所弊，归于有济。先其所难，俾后以安。维皇万岁，太平于治官。
升平词十二章·其八
作者：钱载
朝代：清
体裁：古风

昊穹为皇帝寿。春风宜蚕，夏雨宜豆。宜麦风才，宜稻雨又。维大有年，万国之富。万国之富，一人之祥。太和蒸布，隆隆洋洋。日月星辰，山川林麓。维百神咸稽首，献寿敬登百谷。
升平词十二章·其六
作者：钱载
朝代：清
体裁：古风

元元之命，繄我皇心。恤其室家，省方岁深。以赈以蠲，辄亿万其金。必一夫罔不获，以保大于今。岁之或潦矣，履问水而田。岁之或暵矣，躬请雨于天。惠雨之词，天呼吸实鉴知。爱民如我皇，万福永禔。
升平词十二章·其十
作者：钱载
朝代：清
体裁：古风

维皇大文，维皇大武。德光远讫，震雷以雨。悯所覆帱，皆为我人。必惩于义，乃勤于仁。武何以大，神断以无外。功何以成，妙算以先声。维邃以精，维迅以贞。维继述先志之诚，丕廓我太平。
升平词十二章·其十一
作者：钱载
朝代：清
体裁：古风

维皇大武，维皇大文。圣作歌诗，春生絪缊。中有高岳长河，上则景星卿云。微析于物，幽察于神。文以经之，武以纬之。武既成矣，文以治之。诞釐我臣，诞保我民。维俭维勤，维皇谦尊，维万福永申。
升平词十二章·其十二
作者：钱载
朝代：清
体裁：古风

维万福永申。自今以岁岁，天祖笃之庆，庆如庚辰。维来辛岁，慈宁寿昌，丕式播万国光。岁接以奉觞，庆衍于皇。日华中天，月之树香，丕式播万国光。维慈寿无疆，维圣寿无疆。
升平词十二章·其四
作者：钱载
朝代：清
体裁：古风

宫庭清穆，正家维严。宏启我子孙，维天祖是监。维臣民是觇，礼教是涵。礼教允敕，君子攸即，君子之德。德优优，福绵绵。皇帝万年，子子孙孙，至于万年。
午晴
作者：钱载
朝代：清
体裁：古风

纤纤昨晚雨，皓皓今午晴。高天不如是，万物焉得生。遍洒田畦脉，齐舒草木萌。有桑先饲蚕，多麦旋唤耕。雨今信我泽，鸠亦随其声。小堂见新燕，幽谷思黄莺。篱蕊竞吐蔷，庭枝已结樱。笋根出尚迟，颇待雷车轰。薄游约南庙，小船借西浜。携酒可满壶，顷仆来自城。
半坡观瀑布上煎茶坪
作者：钱载
朝代：清
体裁：古风

姜水绕岭东，栈路行水西。南乃姜水别，上上高复低。忽见匹练飞，翠壁双削齐。于中劈飞下，窈如雪色霓。东经云盖寺，半坡适初跻。匡庐之绝观，不谓在宝鸡。遂上煎茶坪，乾坤错端倪。瑶峰尽嘉树，翠壑多芳荑。平石叠坡湿，丝雨搴雾凄。清深四荟蔚，旋折一阶梯。花叶随左右，园林欲取携。下坪疏如秋，维卓转萋萋。千树亦苔身，千石亦烟蹊。伊谁设赭色，疏密邀分题。
华及堂桐花歌同汪七署正筠作
作者：钱载
朝代：清
体裁：古风

清明桐始花，逾月黄乱吐。当暑碧潇洒，晴粉坠无数。桐溪小堂留客住，卧起婆娑一桐树。柔条黯澹封暖烟，细朵零星蓄清露。丹山万里仙窟殊，桐生何啻千百株。尔何落尘土，蔽此庭西隅。园丁笑等散材舍，我且弦琴鼓其下。月阶碎朴太古香，凝入冰丝不能泻。花花空胜金，老干伤孤心。秋风未尽还秋雨，满地桐阴与草深。
华州食笋
作者：钱载
朝代：清
体裁：五言律诗

华山百村远，敷水一春深。马首半梨树，州南多竹林。笋香闻驿舍，茶事趣归心。澉上读书处，萧萧横卷森。
华胥引·消寒第四会，诸公过饮小斋，咏糟蟹
作者：钱载
朝代：清
体裁：词

无肠公子，餔歠先余，醉乡谩入。躁过将糖，醯鸡瓮里还自得。小院微霰催寒，正沫收膏溢。凭侑深杯，夜分镫下初擘。方法谁谙，要茱萸、厣中盈粒。门生休议，尚输何家鳝腊。菊后依稀香在，忆簖横霜湿。沈湎难胜，被伊忘了愁寂。
华阴
作者：钱载
朝代：清
体裁：七言律诗

入关紫气蔼高晴，龙纛双双御仗行。天子万年文敬告，春风三月道欢迎。地祗山水由尊肇，轩帝坛场暨后赓。仰觌华峰真削出，昆崙初拔势峥嵘。
南九曲
作者：钱载
朝代：清
体裁：七言律诗

永光寺破宋朝名，旧址闻庄读且耕。南港几湾星聚落，东风多树鸟飞鸣。吾庐不远斜阳见，野艇重来细雨生。吴下相传从假借，马蹄曾向梓潼行。
南乡子
作者：钱载
朝代：清
体裁：词

雨歇禽鸣。竹梧疏处假山青。剩有寂寥人独对。红翠。点点秋花风影碎。
南塘辞
作者：钱载
朝代：清
体裁：古风

沩宁刘氏南塘居，明集有妇妇氏胡。妇避流寇，自邑返南塘居。猝遇贼，于中涂。抱持二岁儿，度不能相保，顾且呼。亟授苍头，负之以脱告我夫。诘旦贼退夫号趋。乃至妇死处，乃见被斫无完肤。黄口二岁郎，长大生雏又生雏。曾孙某，举孝廉，南塘之烈，不独闻于衡巫。
南天门用己巳过此韵
作者：钱载
朝代：清
体裁：五言律诗

晓月沈西大，初阳拍海红。环京千障负，凿石一巅通。天地长歌外，关山小梦中。书生曾策蹇，泪不落秋风。
南山
作者：钱载
朝代：清
体裁：七言律诗

南山翠起沃焦顶，西涧清流盘石坡。竹树田园都若此，耕桑儿女复如何。四周阡陌西湖少，两境鱼盐大海多。丙舍关门任风雨，焙茶烧笋一春过。
南昌旅夜用李参政韵二首·其一
作者：钱载
朝代：清
体裁：七言律诗

梦来碧草遍坟场，醒后疏更失梓桑。万里天风吹汗漫，十分秋月照悲伤。涪翁社里诗宗杜，仙子轩中韵写唐。纵是有心关不得，章江休作雨声狂。
南昌旅夜用李参政韵二首·其二
作者：钱载
朝代：清
体裁：七言律诗

问讯麻姑隔道场，人间辛苦奈沧桑。高城蟋蟀金釭冷，远道芙蓉玉露伤。孝女碑残空记柳，上官钟堕自铭唐。归心且欲临彭泽，落日扁舟一放狂。
南昌旅夜用李参政韵二首得与朱明府沛然相见南昌题其小影即以志别二首·其一
作者：钱载
朝代：清
体裁：七言律诗

筠州五岁信音稀，三夜吴兴梦见非。昨入帝京先已发，忽临江水暂相依。形如病骥休官好，味似劳薪赋命违。与问灌婴城畔柳，田园何处且须归。
南池杜文贞公祠诗为沈侍御廷芳作
作者：钱载
朝代：清
体裁：古风

曲声迎送神为谁，许主簿配杜拾遗。清沟古木冷侵郭，菱蔓蒲芽疏映陂。诵公佳句踏公迹，此地不可无公祠。故居成都羃松竹，元祐绘像留诗碑。耒阳颓垣隐斜照，汨罗竞以靴洲疑。人心肃钦鬼神聚，肸飨更恋平生私。凉秋鲁郡司马治，历眺况在趋庭时。州人香火集春社，墨客壶觞瞻鬓丝。文贞易名榜高揭，考典惜自中人为。许十一故称长者，尚来对雨擎深卮。我谓州人亦何幸，酒楼太白长风吹。祠堂相邻出秀樾，胜槩俯仰方兼之。任城他年有苍碣，天宝一老真吾师。巴巫荆楚两未到，重为侍御生遐思。
南湖泛饮
作者：钱载
朝代：清
体裁：七言律诗

灯蕊开花昨夜红，画船相唤出城东。鹁鸪声散村村雨，杨柳楼高面面风。耆旧传寻鸳渚社，浪淘沙唱竹垞翁。天涯芳草归何定，长此尊前一笑同。
南湖看芙蓉同沈丈秀才运宏吴秀才嗣广郑孝廉尚麟
作者：钱载
朝代：清
体裁：七言律诗

敷容木末蔼如云，兰桨城南荡夕曛。一老赋成初命侣，何人秋尽剧思君。频频玉酝临流劝，恰恰珠歌隔岸闻。葭草有霜烟在柳，不胜寒到月披纷。
南红门迎驾恭纪
作者：钱载
朝代：清
体裁：七言律诗

畿南水利轸三农，海上春阳转六龙。增筑长堤惟巩固，报祠二淀俾雍容。晨光辇道轻埃净，午霭轩宫弱柳重。无息实瞻乾德至，射熊又诏宰臣从。
南苑恭赋
作者：钱载
朝代：清
体裁：古风

一百六十里，土墙四周方。遥山何坦迤，西北墙头苍。安驱放马蹄，独立收马缰。青天南去迥，寒食东风长。马驹水之委，鹿圈苑之央。三海子所注，一亩泉来旁。其上凉水河，其支草桥乡。又支广恩寺，汇而东泱泱。东至小红门，门西入于墙。潞河受马驹，苑之经流详。右安门大堤，北红门夕阳。稻田数十顷，初垦倍丰穰。累土连为山，西北东低昂。下即凉水河，环环气象昌。苑中路分植，植路皆绿杨。有闸穿绿杨，有寺开红棠。旧衙老槐高，东旭群鸦翔。恭惟顺治年，蒐猎兹其常。亦越康熙年，新衙西辟厢。两朝樾荫深，万株烟露芳。郁葱际南衙，筑浚勤我皇。云罕涖行猎，安舆恭奉将。我家法至肃，我世道长康。昨者平金川，告功阙里行。乃命皇子孙，校猎于苑良。春草竟野铺，春旗小队飏。朝焉矢逐兔，晚焉火发鎗。斯文戒柔弱，日强振纪纲。磐石以为宗，巩固乎苞桑。试登晾鹰台，土脉观沙冈。
南苑晓直
作者：钱载
朝代：清
体裁：七言律诗

天和地广晓星繁，更直分趋集鹭鸳。七十二桥三海子，青苍老树旧衙门。龙媒宝勒风前立，虎卫华旌月下屯。训武不忘疆埸事，万年翼子与贻孙。
南陵辞
作者：钱载
朝代：清
体裁：古风

南陵叶时昂，聘李女，十三殇。女与时昂本是同年生，六年苦心女归，归以贞。乙酉五月之日，一拜昂墓泪如血。泪如血，七月十二病，五日不食不药死也烈。呜呼南陵叶家村，村前三里方家山，李女合葬于其间。
卜算子·消寒第七会，华阳侍御斋题沈启南山水卷
作者：钱载
朝代：清
体裁：词

柳碧见江南，村远知春处。老友匏庵迹并留，还续停云句。相照壁釭寒，坐听城鸦曙。如此溪山合让谁，寂历残年度。
卢孝子诗
作者：钱载
朝代：清
体裁：古风

宁都卢氏子，未冠病失明。父既官于朝，随母乃至京。身长不离母，恋母犹孩婴。三年使归娶，强使登车行。泪落牵母衣，母亦难为声。明年戊寅秋，母病寿不延。十月之七日，父书返山城。爬地爪出血，一哭不欲生。数日强食粥，必自炊其铛。模糊两眼泪，宛转粥铛间。哀哀至正月，夜夜达五更。其日为十一，随母于黄泉。九十有五日，竟死伤人情。二十有四岁，立沅乃其名。
卢学使文弨还自湖南见贻方竹制为杖赋诗以谢
作者：钱载
朝代：清
体裁：七言律诗

武冈七十二峰间，福地重重杂远蛮。产亚澄州得方竹，体侪邛杖小青斑。分将入手隆君惠，独立扶身壮我颜。幸不规圆誇九节，便须拄到几云山。
卢徵士存心招陪茅明经应奎韬甫桑先生游姚园分韵得二首复同韵各一首·其一
作者：钱载
朝代：清
体裁：古风

初霁豁翘想，秋爽尤所欣。遂唤郭门舟，新波汎沄沄。中洲郁台榭，苍霞微合分。凉深葭菼裔，翩入凫鸥群。扣舷行夷犹，折华怜芳芬。却投尚书园，已度重湖云。散策兴多逸，憩石谈何慇。慨然抚乔柯，寂寞摇斜曛。
卢徵士存心招陪茅明经应奎韬甫桑先生游姚园分韵得二首复同韵各一首·其三
作者：钱载
朝代：清
体裁：古风

盘桓篑山麓，茶具呼小僮。凉飙发桂树，纷蔼云气中。五岳隘尚禽，乃侈游鸿濛。行乐但及时，所得即已丰。著书亦何为，适笑虞卿穷。百年酩酊送，愚尽贤亦终。白云寒容容，勿使空谷空。寝兴随日月，天地非樊笼。
卢徵士存心招陪茅明经应奎韬甫桑先生游姚园分韵得二首复同韵各一首·其二
作者：钱载
朝代：清
体裁：古风

孤飞云翼倦，难老霜葩佳。婆娑五湖叟，萧骚九秋怀。扬尘阅东海，炼石媸女娲。物亏鲜常盈，焉得无暌乖。西河感离群，东野喻束柴。何如濠濮閒，乐且庄惠皆。造物语至人，屣尔形与骸。不闻雪中卧，并火焦生蜗。
卢徵士存心招陪茅明经应奎韬甫桑先生游姚园分韵得二首复同韵各一首·其五
作者：钱载
朝代：清
体裁：古风

孟门楫可过，太行轮可登。只此钓矶水，鱼淰难终澄。时来丈夫驾，险易甘所膺。呺然妄跧伏，恐取岩阿憎。勋业匪苟见，毛发寖相陵。昔人所垒石，昨又沙沟崩。奉觞乞砭词，先路非无徵。离离林中影，不独秋崚嶒。
卢徵士存心招陪茅明经应奎韬甫桑先生游姚园分韵得二首复同韵各一首·其四
作者：钱载
朝代：清
体裁：古风

苕苕高冈梧，百尺天所材。赤蚌乐藏川，明川莹其胎。南陔馨有兰，北山芜有莱。于焉返初服，岂不曰时哉。翱湜党昌黎，亦轧周汉才。庐陵盛门下，匪独眉山来。代兴德各努，流坎斯文该。不遐小子狂，姑酌临风杯。
卢舍人文弨徵为徵君存心六十诗
作者：钱载
朝代：清
体裁：古风

一千五十言，徵君示子章。忆在甲寅秋，俱客于桐乡。诗成最先读，溪榭声琅琅。其时不知贵，谓但昌黎方。迩来十五年，离合纷难常。所遭天下士，无若徵君良。转忆同徵时，同车行高冈。赤日山东州，我眼病在眶。轣辘双轮间，数念西泠庄。芰荷水风语，萧萧为我凉。倏忽及今夏，京游寓藜光。舍人晨送卷，刊得前诗长。一读弥缱绻，再读复慨慷。徵君六十矣，寂莫依林塘。教子子既成，名以孝廉扬。家学古文词，行登著作堂。不愧外祖冯，不愧外舅桑。凡诗之所训，子也虎力当。徵君贫自乐，孺人职能襄。柴扉白日驻，一簏名山藏。往时桐乡游，桐树应不忘。我作未三十，焉知鬓发苍。周旋亦许我，极不轻相量。德业久无似，对舍人彷徨。何以寿徵君，浩歌歌莫详。南归亟载酒，醉酒同壶觞。
却挽冯相国
作者：钱载
朝代：清
体裁：七言律诗

早听诗名白下门，晚跻政府数相论。风期澹泊平生事，夙夜虔恭主上恩。花落北城深卧病，雁飞南国远伤魂。去年犹补登高会，何日重寻独往园。
历代帝王庙陪祀有赋
作者：钱载
朝代：清
体裁：七言律诗

阜城门近郁清光，景德峨峨宝殿苍。传道心推均创守，解祠义扩遍馨香。大猷列庑天工赖，春火中庭晓气翔。葺构只今趋将作，亲行还见翊文昌。
历磴上南台寺
作者：钱载
朝代：清
体裁：古风

发轫集贤峰，见闻已殊胜。石身曲且狭，高指级级磴。一步一左右，一坐一招应。阁临天霁废，字识湘乡定。乃造平如台，石栏岌犹剩。木棉栽满基，金菊坼侵径。崖题藓蚀馀，百日生吾兴。牛粪自堆门，松风不吹磬。岭南消息无，更上草迷嶝。沙弥下山卖，萝卜担几称。
原心亭敬观圣祖仁皇帝御书龙飞凤舞四大字刻石
作者：钱载
朝代：清
体裁：五言律诗

入院从丁祭，循廊过巳牌。春声虚啄木，圣迹囧摩厓。九五天长睹，箫韶乐至谐。中楹四星列，雨亦豁苍霾。
原心亭斋宿
作者：钱载
朝代：清
体裁：五言律诗

薄霭连宵雨，微凉满院风。槐花落还缀，萤火碧生红。秋祭初陪位，明衣倍惕衷。仰惟光烈盛，幸获听歌工。
原心亭斋宿
作者：钱载
朝代：清
体裁：五言律诗

谬窃文章重，恭陪祭祀馨。槐阴清孟夏，夜色静头厅。玉砌行还坐，纱帱梦亦醒。有怀殊未已，耿耿见窗星。
去严州十里外泊
作者：钱载
朝代：清
体裁：古风

天影浅深水，橹声前后山。以身入秋碧，歘恍鹭与鹇。夕炊曳烟素，幽麓生山寒。风肃有光气，水遥失沦澜。丛丛兼映月，皎皎方停湾。蔚然竦孤览，蕴灵无此间。露高山益敛，星湿水自閒。感来岂成听，立久徒为叹。
县南
作者：钱载
朝代：清
体裁：七言绝句

县南深巷有微霜，随意寒花着小堂。日在师娘桥外住，不知宋代郑师娘。
又题一绝句
作者：钱载
朝代：清
体裁：七言绝句

楚虽三户太纷拿，玉玦提王悔莫嗟。至竟赤松元有为，山河表里又谁家。
发合肥
作者：钱载
朝代：清
体裁：七言律诗

鬓丝星使主恩频，风露秋田岁熟新。青口红心江北驿，横山长水浙西人。晓凉快步骄疲马，夜永安眠健病身。稽首宣防来万福，兕觥春酒乐斯民。
发梓潼
作者：钱载
朝代：清
体裁：五言律诗

日出光腾跃，山趋气展舒。扫场收麦后，堰水插秧初。乌牸三家雨，黄鸡八月庐。巴山西更好，第一鲙鲂鱼。
发灵川
作者：钱载
朝代：清
体裁：五言律诗

晓来风瑟瑟，郭外月溶溶。前问始安岭，回怜独秀峰。漓江清自急，桂树碧犹浓。百里遂千里，山山不我从。
发真定
作者：钱载
朝代：清
体裁：七言律诗

邢州南界浮桥直，石邑西趋叠嶂横。二十年经人已老，滹沱河在水方生。花开麦饭芜蒌处，马有函关剑阁行。敲镫一鞭还一策，阅他三晋更何情。
叙村老话
作者：钱载
朝代：清
体裁：七言律诗

盛世吉祥多善事，乾隆五十有三年。从兹圣寿齐天庆，见上重华协帝篇。溪鸟溪花闻此语，村童村女早相传。永丰乡接都丰岁，芒种时催快种田。
古意四首·其一
作者：钱载
朝代：清
体裁：古风

琐窗对鸾镜，窗口花枝春。镜非天上月，侬是月中人。
古意四首·其三
作者：钱载
朝代：清
体裁：古风

锦官元在城，濯锦即名江。自然新织成，疋疋可无双。
古意四首·其二
作者：钱载
朝代：清
体裁：古风

铜炉仿博山，瓷罐闇牙香。贵使熏笼下，一瓯先置汤。
古意四首·其四
作者：钱载
朝代：清
体裁：古风

有情春自好，亦复向人前。绣鸳花落地，团扇蝶飞天。
古树
作者：钱载
朝代：清
体裁：古风

偃河一散材，辛苦馀尺土。岁月不知深，形容自尔古。
古琴
作者：钱载
朝代：清
体裁：五言律诗

岁久纹斯断，材良尾不焦。弹非无汲郡，制或自雷霄。木落高山石，天空大海潮。以之横膝坐，讵独万情超。
另双桂
作者：钱载
朝代：清
体裁：五言律诗

踰月蒙高荫，兼旬领细香。壁奎联众宿，左右在斯堂。小子来何暮，先公树不忘。酒浇曾与祝，金粟表南疆。
右安门外小圃偕程选部翁学使曹中允
作者：钱载
朝代：清
体裁：五言律诗

欢言出西郭，移目独相违。露畹兰丛败，风池藕叶稀。是情皆近幻，何化不终归。柳上蝉初蜕，催人著纻衣。
右安门外踏青
作者：钱载
朝代：清
体裁：七言绝句

麦苗菜甲绕村栽，杨柳初黄叶未开。惆怅城曲南路熟，百年中又一回来。
吊杨忠烈公
作者：钱载
朝代：清
体裁：五言律诗

煖阁蒙宸断，明纲擅内官。遂令君子辈，酷作党人看。晚色应台静，凉声乔木残。先公竟褫逆，各自报艰难。
同万孝廉光泰过周上舍大枢二首·其一
作者：钱载
朝代：清
体裁：五言律诗

燕市十年多，重逢情奈何。漫将鸿爪录，且欲鹿鸣歌。玉笛生杨柳，青山别苧萝。梦回风雨夜，春又客中过。
同万孝廉光泰过周上舍大枢二首·其二
作者：钱载
朝代：清
体裁：五言律诗

忆即招寻数，谭须别去迟。酒垆王令预，川水陆生悲。万子颜犹赭，周君鬓未丝。今朝值钱七，得不虎头痴。
同人法源寺分咏得海棠
作者：钱载
朝代：清
体裁：五言律诗

花即扉频叩，春曾句几传。佛香深与染，人意老为颠。碧藓齐铺院，高槐半羃烟。如何禁爱惜，落片到阑前。
同学诸子过饮回溪王秀才元启弹琴
作者：钱载
朝代：清
体裁：古风

敝庐不愿奢，洒埽自清绝。栏扶梅萼冻，篱剪竹梢折。谁欤吾所党，来者客非热。危坐声焦桐，古怀面荒雪。泉流漱寒远，松韵落虚切。杳冥山灵见，唱叹清庙彻。是时天宇净，林端月如玦。嗒焉隐几綦，泠然御风列。园景怅昏黄，庭光怜皎洁。诸贤且相住，茗荈亦佳设。
同官
作者：钱载
朝代：清

华原草相绿，豳土近于东。涧谷好今日，盘旋娱此翁。桃花初带雨，漆树远含风。遗烈闻姜女，崩城话却同。
同彻上人徐秀才游花坞放舟
作者：钱载
朝代：清
体裁：五言律诗

屡失西溪约，寻幽事且然。山今来二客，师昔住三年。苦笋新抽石，家梅老仆泉。尘中更何待，摇橹急须前。
同徐秀才以坤沿后湖上苏堤看桃花入贤王祠得诗三首·其一
作者：钱载
朝代：清
体裁：七言绝句

落尽梅英竹柏閒，禅宗院闭数桃殷。旧游正绿西村水，斜照先浓北苑山。
同徐秀才以坤沿后湖上苏堤看桃花入贤王祠得诗三首·其三
作者：钱载
朝代：清
体裁：七言绝句

春人春物剧相怜，误杀花枝渴欲鲜。玉带桥生双桨浪，金沙港拥一园烟。
同徐秀才以坤沿后湖上苏堤看桃花入贤王祠得诗三首·其二
作者：钱载
朝代：清
体裁：七言绝句

六桥平接五桥阴，桃柳相兼柳尽金。风急雾寒难造次，一般含蕊各含心。
同徐秀才以震上舍以泰游栖霞岭
作者：钱载
朝代：清
体裁：古风

春雨无久湿，阴崖忽相高。藉兹习余步，饱食能忘劳。泉南摘茶女，手各随所操。多生今岁笋，不见昔人桃。常时仰蒙密，身坐湖中舠。绿阴度隘口，适与衣襟遭。石亭筑有意，似欲休吾曹。烟气隔山淡，午鸡闻屡号。
同程选部晋芳严侍读长明翁学使方纲曹中允仁虎吴侍读省钦家学士大昕集城南分赋
作者：钱载
朝代：清
体裁：古风

坛树拥且森，郭峦抱何修。兹焉实韦杜，旷若临沧洲。金门盛名彦，仕学两所优。缉之芙容裳，比于珊瑚钩。晖晖天碧晚，迢迢云素秋。岂敢辱同心，以我成佳游。我今在桑榆，我本为鸴鸠。未免对清尊，辄用销烦忧。
同程选部晋芳曹中允仁虎姚秋曹鼐家学士大昕集严侍读散木庵
作者：钱载
朝代：清
体裁：古风

适先饮他所，讵知境颇胜。饮虽非终日，唤亦几不醒。驱车度重闉，望屋识旧径。十年缺重来，枯栎惊半剩。问君居几时，檐断改题称。巷南客缓呼，树下窗稀凭。诸公笑引坐，醉语错相应。华镫冷淡光，斑鬓飞腾兴。所愧贤主人，沉湎礼夙證。能饮者毋苛，不能饮者听。嗟余又何知，起视天清莹。祗恐西风高，落叶声未定。
同诸编修锦李阁学因培周孝廉翼洙王舍人又曾周编修沣谢吉士墉汪孝廉孟鋗梁秋曹敦书陈舍人鸿宝周孝廉震荣法源寺看海棠分赋
作者：钱载
朝代：清
体裁：古风

嘉会讵能常，及时且行乐。去年不果来，是日乃寻约。佛前看花人，颇已感今昨。新知接揖才，旧侣牵怀各。养疾归侍郎，春风健腰脚。花如解相思，为破一苞萼。孝廉去何许，楚些招难作。花阴绿酒樽，容易得同嚼。繁梢风冉冉，嫩叶烟漠漠。殿东红正开，殿西红未落。枯禅亦有情，折赠宝璎珞。金粟影须传，我心早成诺。
同邵编修嗣宗秦学士大士翁中允方纲秦吉士承恩过法源寺看海棠有感壬申癸酉旧游却次诸赞善锦壬申韵
作者：钱载
朝代：清
体裁：古风

青天一握高覆花，上元尝共王母瓜。幔亭宴罢各何似，蝴蝶枝间宿犹尔。暮柳年年疾风节，刻石不刻许昌薛。如来坐卧我经行，紫绵色亦休区别。相攀且复相和南，短发屡欹冠与簪。傥逢平子笑绝倒，绿卮未向斜阳酣。新者诸人旧者树，独我旧人见人去。住僧偏艳佛前春，过客难颠花下句。水远山长馀梦在，莺飞燕语繁红度。齐奴步障底须誇，片段慈云浅深护。只今岂爱昌州香，松阴还指秾桃光。栏干寂历绣幡动，纤雨黄昏煞可量。若问东邻谢家画，脂痕数朵重回肠。
同邵编修嗣宗集张编修坦寓斋题董文敏公鹤林春社图
作者：钱载
朝代：清
体裁：古风

春寻茗事同年生，壁间画引哦诗声。数枝叶树散青霭，一角山色开晚晴。淡赭皴坡立亭短，破脂点萼临流明。于中长身出孤鹤，其上骈语牵遥情。鹤之主人失所养，邻有隐士为重迎。旧巢将投识松格，新水未浴怜苔英。循阶素羽玩且舞，入夜员吭喜复鸣。报章傥准白环例，发兴已博黄庭成。鹤之左右无竹石，亭之前后无窗楹。近山碧深远山浅，大树阴重小树轻。沙头暖欲唼乳鸭，烟际湿定抛金莺。墨痕况照春社字，酒香如踏江村行。鸡鹜鸾凰漫区别，云霄洲屿随合并。华亭许我续嘉话，此日绝胜来鸥盟。
后下滩歌
作者：钱载
朝代：清
体裁：古风

一船去，一船来，滩阔水宽船两开。上滩船浮若凫，下滩船飞若梭。船子快意各不歌。浙江之滩本平易，多船少船乃相异，顷者云难姑且寘。船头远山眉翠低，船尾钩月摇玻瓈。来船今夜泊何处，我船明日到兰溪。
吐必落索
作者：钱载
朝代：清
体裁：七言律诗

丛生绿叶似秋兰，茎比萱枝擢好看。白雪层层单瓣放，玉簪面面小花攒。香踰佛土优昙烈，晚压闺人末丽寒。携近碧纱幮最静，不知庭际露华团。
吕村
作者：钱载
朝代：清
体裁：五言律诗

杨柳春郊路，西师正凯旋。上陵鸿祐答，劳帅盛仪宣。侍从偕迎辇，村园近指鞭。金霞山畔月，一宿杏花烟。
吕氏宅看紫藤花归饮朱编修筠书屋限六字
作者：钱载
朝代：清
体裁：古风

给孤寺东花，几度违寓目。昔来雨气淹，今值晴光煜。雨晴亦何知，芳念自更仆。尔日春过三，我年甲周六。仰天串串珠，络架浓浓馥。卧者蔓及阶，立者高出屋。野趣忘栽培，妍姿极含蓄。风摇萼倒垂，影动香如扑。翰林能叙旧，邀更共糟曲。道南辟蓬庐，砚北顿书簏。笑兹小庭院，充以閒草木。墙根芍药兰，窗口芭蕉竹。乃至友双松，居然云一谷。松云有无间，弟子执经读。若令添种藤，也戒又从牧。他时看繁英，客鬓定加秃。
听雪忆永安湖
作者：钱载
朝代：清
体裁：七言律诗

迢遥此际海东壖，谁念窗声听未眠。墓下哀号愧徐积，火馀露寝判焦先。明明点到红炉内，急急吹来黑鬓边。杜曲冈西松万树，树根寒杀在山泉。
吴兴
作者：钱载
朝代：清
体裁：七言律诗

水乡难得复山乡，城郭秋风透客裳。江子汇边新水阔，霸王门外暮山长。小荷叶忆大荷好，乌氏酒誇程氏香。且买一尊明月上，独吟还过碧澜堂。
吴兴客夜
作者：钱载
朝代：清
体裁：七言绝句

东武亭西水馆孤，一灯形影不模糊。思亲泪尽还思子，听树心残更听乌。
吴兴客夜寄怀徐上舍树璧
作者：钱载
朝代：清
体裁：五言律诗

及子称僚婿，愁思过廿年。梅花泾闭屋，荷叶浦停船。易历半生事，难成中夜眠。唐韩兼李蒋，莫必后俱贤。
吴家梅
作者：钱载
朝代：清
体裁：七言律诗

九杞山湾墓树丛，前朝给谏许封公。冈南涧北晴吹雪，村口篱头晓绽风。自有兔园连玉砌，不妨烟舍近牛宫。今年花好田都好，杏白桃殷菜麦丰。
吴歌二首·其一
作者：钱载
朝代：清
体裁：五言绝句

青青梅子仁，酸剧惟一个。同船替作饭，半路防相饿。
吴歌二首·其二
作者：钱载
朝代：清
体裁：五言绝句

焚香深閤里，岂不以欢故。机鸣无馀丝，抛却欲何作。
吴江用张子野韵
作者：钱载
朝代：清
体裁：七言律诗

那得秋风不为鲈，顺吹帆叶又思吴。斜斜红树影围郭，密密小江声带芦。一力借人囊箧简，数峰迎面意言孤。欲闻绝唱无贤宰，却趁鱼蛮入太湖。
吴舍人斋金秀才治具
作者：钱载
朝代：清
体裁：五言律诗

布谷语相邀，春还住几朝。野云凭结盖，檐雨待斟瓢。嫩啖蒌蒿本，香咀枸杞苗。以君能好我，欲为赋鹪鹩。
吴越武肃王祠
作者：钱载
朝代：清

石镜山荒岁屡更，家王遗像肃朱甍。萧森锦树秋风色，帖妥涛江白日声。欧史世家难尽信，龙门年表有公评。顺天不独能存祀，犹仗临安作宋京。
吴鄣山口骋望
作者：钱载
朝代：清
体裁：七言绝句

神鸦飞飞接食秋，落日欲落金沙洲。不见鞋山双女子，宫亭湖自入江流。
吸云寺
作者：钱载
朝代：清
体裁：五言律诗

晓穿云气下，寂寂不闻钟。喜客半山路，停舆千树松。僧扶寿藤杖，门对香垆峰。耒罄昨来意，何时复此踪。
吾庐
作者：钱载
朝代：清
体裁：七言律诗

吾庐寂寞亦宽閒，相隔杭州百里间。乍浦连村塘路转，上虞对岸海潮还。今朝一杖看花出，昨夜双扉听雨关。此地坡公曾不到，漫言看尽浙西山。
吾畦
作者：钱载
朝代：清
体裁：七言律诗

吾畦勤灌草勤芟，邻曲欢然任往还。不碌碌来常碌碌，得闲闲在且闲闲。杏花桑叶能无树，员峤方壶可有山。已近清明将上冢，春光报答总应难。
周家店
作者：钱载
朝代：清
体裁：古风

闸湾适小泊，晚色生济阴。连畦墟落古，并舍陂塘深。放犊卧斜径，呼鸡穿碧林。笆篱熟山果，碌碡閒秋心。农父荷筱归，问答亲风襟。野外讵云乐，所无机事侵。
周文忠公铭雷氏琴歌
作者：钱载
朝代：清
体裁：古风

吕家藤阴见此琴，翁家药栏又值今。黄尘乃有千年物，白发能无一曲吟。雷张名公擅开宝，列子样存断纹好。初元乐府奏还京，斲此真堪关至道。得宝子歌声复声，阮咸拍板箜篌筝。大小忽雷郑中丞，此琴何在弹谁能。瑶台已到湖山翠，盾制铭方洪皓赐。此琴曾阅东京来，周家亭榭迎梅开。铭之岂忘治安愿，叟也故馀雅颂才。其年公年七十六，平园之图未盈幅。我今不作雍门周，我今且作荣启期。庭空月澹春露飞，茶煎香爇明星移。孤坐祗将横膝上，昭文多事著成亏。
周明府震荣属写墨花
作者：钱载
朝代：清
体裁：七言律诗

水仙祠下冷湖云，处士花梢澹夕曛。万遍寻思难得梦，一般画出却因君。乱山江北官初罢，深巷城南夜又分。笑我已添双鬓雪，未能无语对炉熏。
和崔大司寇应阶种花三首·其一
作者：钱载
朝代：清
体裁：七言律诗

塞草开花上担鲜，翠英朱颗也论钱。略知名字聊相赏，暂入阶除信有缘。越女荼蘼愁殢雪，宛驹苜蓿快腾烟。情随地转何常定，吟过滦阳又一篇。
和崔大司寇应阶种花三首·其三
作者：钱载
朝代：清
体裁：七言律诗

尚书年今七十七，随辇乐极康强身。禁中骑马纪恩好，塞上种花发兴新。晏子市嚣屋且大，武昌鱼食家仍贫。蟹肥酒酽访篱菊，归唤霜颠三四人。
和崔大司寇应阶种花三首·其二
作者：钱载
朝代：清
体裁：七言律诗

一锄鸦觜任携将，但勿分畦更列行。客院先秋虫托荫，邻街过午蝶寻香。千峰骤雨重添架，八月还京未著霜。郑重折枝凭写去，结根原自傍仙庄。
和张给谏馨编修坦寒斋三咏 其一 盆梅
作者：钱载
朝代：清
体裁：五言律诗

荫此寒苔色，盛将定武瓷。剪多真老干，扎久半横枝。书屋避风处，纸窗延月时。孤根蟠最得，却爱著花迟。
和张给谏馨编修坦寒斋三咏 其三 木瓜
作者：钱载
朝代：清
体裁：五言律诗

素柰叶差近，红棠花较多。登盘偏不食，合酿正当歌。百益投先及，齐桓美若何。枕函香入静，还更配蘋婆。
和张给谏馨编修坦寒斋三咏 其二 水仙
作者：钱载
朝代：清
体裁：五言律诗

清气发银蒜，神光流玉葩。翛然雪以后，不语江之涯。庙忆杭州在，图逢赵氏赊。素琴何用操，已可息筝琶。
和张编修坦庭前垂柳十二韵
作者：钱载
朝代：清
体裁：五言排律

个是亭亭植，心难寸寸缄。浇泉占院井，斸土借邻镵。嫩藓低频豌，枯条净早芟。材如生是独，态肯溷于凡。露下看迎面，风前立映衫。凤城多骀宕，韵律正和諴。昼倦栏还凭，吾狂酒漫监。吹绵萦紫栋，引梦落青杉。且任流莺掷，相兼乳燕喃。言愁都老大，供佛定庄严。芍药阶连谢，琵琶曲伴咸。一枝横玉笛，隋苑忆开帆。
和曹少宰七月三日招同申副宪为同徵二集用王摩诘赠祖三咏韵
作者：钱载
朝代：清
体裁：古风

瀛洲式先进，既揖乃升除。流连佳日再，花药野人如。参坐不知久，清言弥近道。天边哉生月，露下同心草。同心即同居，皆出古北关。门连武列水，窗分木兰山。岂非尊酒颜，良为轺车展。所欣扈从陪，不使襟怀浅。自今信多暇，好会无前期。月缺亦相见，月圆亦相思。
和汪上舍孟鋗用陆天随杂讽九首之一韵
作者：钱载
朝代：清
体裁：古风

同为丁忧人，愧独远道适。读礼君闭关，携弟病呜呃。风寒有今辰，月黑旋此客。急情出饭粗，深语落灯白。因知朴学亲，不使坠闻隔。宗法详大小，籀文明点画。迂疏一腔味，阔略半年迹。凤老梧则巢，蚕饥叶斯食。小人惟土怀，君子至夕惕。平生尝与要，经术与金石。
和白蘋洲二碧衣女子诗
作者：钱载
朝代：清
体裁：五言律诗

雨点不时冷，蘋香无次浓。泊船何所忆，携手或相逢。缓缓玉箫籁，姗姗罗袜容。人间尽离恨，若个得长从。
和许宣平庵壁韵
作者：钱载
朝代：清
体裁：五言律诗

不须游五岳，但选一峰颠。卧月云铺石，浇花竹引泉。西湖鸠杖底，东海蚁尊前。笑向家人谢，焉能毕我年。
和酬院长相国见赠
作者：钱载
朝代：清
体裁：古风

周也为蝶难为鹏，十年长安一书灯。春街又见花雾烝，庙堂峨峨百禄增。雨旸燠寒风时徵，昨朝送喜边月澄。群工待贺瞻觚棱，年今丰年丰可凭。将诵圣德寻尺绳，掩关倦岂枕曲肱。揆岳牧伯职各恒，槐厅兼长公其胜。
咏德昌门外柳
作者：钱载
朝代：清
体裁：七言绝句

金铺静映看琼岛，略彴平依绕液池。爱是康熙年种得，春来万万绿烟丝。
咏水仙
作者：钱载
朝代：清
体裁：五言律诗

渺渺自清浔，昭昭月在襟。本来生性远，亦复畏寒深。尘外有罗袜，海边闻素琴。相思幸相值，千里极春心。
咸和砖歌
作者：钱载
朝代：清
体裁：古风

永安山破蔡叟锄，寄我古墓砖尺馀。咸和四年八月立，七字我识非虎鱼。谓叟颇知廷尉否，其年小马饿归走。吴兴水溢月书七，西北天裂岁在丑。瓦灯荧荧愁篆文，啖薤留白彼护军。八州都督四公子，绩麻乐土方云云。邑虽已改山犹昔，筮吉龟凶落斯甓。泉生日见总心嗟，香郁玉深谁泪滴。遐年可讨名不留，砖兮砖兮发一邱。馀不半露直输孔，咸康并时应识刘。烧之不坚异石性，制研不良况成镜。圹中傥有古钱遗，乞我一枚明日更。
咸宁至蒲圻山行二首·其一
作者：钱载
朝代：清
体裁：五言律诗

山与田相绕，山随路半平。黄知里坡复，背见外峰行。浩露凉诸涧，新松密一坪。蘋花如可采，鲍姥合牵情。
咸宁至蒲圻山行二首·其二
作者：钱载
朝代：清
体裁：五言律诗

楚俗勤生活，山家率妇姑。刈禾阴处坐，撩鬓日中趋。港自游蝌蚪，林还叫鹁鸪。可怜忙两手，莫必雨来无。
哀善元
作者：钱载
朝代：清
体裁：五言律诗

独自去何所，曾闻归有期。雨风声尽泣，灯火影昏思。笑捧书囊地，惊衔药碗时。来生孰相鞠，病或莫求医。
哀女孙善安
作者：钱载
朝代：清
体裁：五言律诗

兄已七龄萎，迢遥弱妹随。一年婴此疾，百药问谁医。我子南行乍，家山夕梦迟。伤心愿归骨，汝产在京师。
哭万孝廉光泰于夕照寺
作者：钱载
朝代：清
体裁：七言律诗

轣辘车行是独行，独行穿市为平生。衔悲宛转寻馀味，在世苍茫累此情。群冢鬼邻无右姓，空园僧住极东城。廿年离合留双眼，不道今看旅榇横。
哭善元槥南
作者：钱载
朝代：清
体裁：古风

幼小已忘乡所在，行行饥寒恩孰逮。迢迢去汝祖父母，去汝父母叔婶妹。秋风秋风稳吹帆，运河运河盼青杉。家来路同返先独，将掩于山汝莫哭。
哭姚侍御晋锡
作者：钱载
朝代：清
体裁：古风

入山甫隔岁，返郡乃哭君。药饵荷见遗，匕箸犹馀芬。师门早怀璞，馆课先策勋。薄游偕鄠杜，壮节立霄雯。廿年遂林栖，双扉绝垢氛。幸有先人用，无旷子孙耘。我归益相好，屡示近所文。究极皆本原，非惟讨幽纷。乡贤企逸叟，妙墨储新芸。同姓可追配，后来必流闻。画册属未竟，抱恨老不勤。世间成此缺，泪落复何云。酒渍空尚陈，日斜那共醺。人生亦各偶，道在辄以群。城东青桂庭，忍更蹋藓纹。结念逢吉壤，慰君起高坟。
哭汪选部孟鋗六首·其一
作者：钱载
朝代：清
体裁：七言律诗

两弟随君上学堂，仲先叔后叹俱亡。忍言四十年都幻，苦觉缠绵病渐妨。守默宁须博科第，垂声岂在擅文章。万端一错由初愿，惭愧同之实永伤。
哭汪选部孟鋗六首·其三
作者：钱载
朝代：清
体裁：七言律诗

谷原赞又柘坡誇，伯仲城东信作家。插架图书邺侯轴，满庭风露赵昌花。相怜数子皆无对，此乐吾生未有涯。谁道天悭元赋命，蓬飘一一堕尘沙。
哭汪选部孟鋗六首·其二
作者：钱载
朝代：清
体裁：七言律诗

往事君家若重思，今朝我老独应知。凭棺已矣千行泪，渍酒居然两鬓丝。楚国鹧鸪含懊恼，郑风芍药数将离。鄙人客北从丁卯，何以晨星遂不支。
哭汪选部孟鋗六首·其五
作者：钱载
朝代：清
体裁：七言律诗

飒飒枫青江上林，片帆归旐雨风深。功名世未蒙其泽，孝友天应鉴此心。隐去孔宾君不苦，嗟来桑扈我何任。寝门可但赊他日，今夜先输为独吟。
哭汪选部孟鋗六首·其六
作者：钱载
朝代：清
体裁：七言律诗

独吟独吟真可哀，行觅年少区中才。萧瑟廓落有如此，凤皇麒麟安在哉。绳床不闻夜雨歇，藓院翻对秋英开。无可告诉今以后，只除举杯休放杯。
哭汪选部孟鋗六首·其四
作者：钱载
朝代：清
体裁：七言律诗

南金东箭漫相提，所见如君孰与齐。雨绝竟为中道废，风流弥向故山悽。春曾契阔花阴坐，病亦差池酒具携。传语妇翁兼舅氏，木鸡方且不成鸡。
哭第五孙
作者：钱载
朝代：清
体裁：五言绝句

十八回阅月，天青月又斜。玉环呼乳母，便即返羊家。
唐子畏明皇教笛图
作者：钱载
朝代：清
体裁：六言诗

所惜太宗贞观，难忘初政开元。殿头玉笛教取，吹得春风几番。
唐昭陵
作者：钱载
朝代：清
体裁：古风

维崆峒，趋九嵏。渭前泾后，交流于临潼。九嵏巀嶭汉所赋，唐营昭陵山岳固。凿山南面元宫深，悬绝日仞高嵚崟。不藏金玉一棺足，无累庶息奸盗心。况当文德诀薄葬，帝章揭陵信可钦。奈何埏道下见语，兰亭玉匣纷传今。功臣密戚蒙赐地，如汉陪陵给秘器。熙宁耕种麦青青，百六十冢湮无次。当年石马汗尝流，君长诸番列十四。六骏图移石不全，陵阴石室空存记。狄梁公墓乾州村，奉天乾陵高出云。不解华原镇将甫投谷，何以风雨奔腾朱雀门。
唐朱里
作者：钱载
朝代：清
体裁：五言律诗

秦县池阳谷，唐陵白鹿原。马饥频龁草，鸦倦亦归村。客岂张司业，居非李氏园。紫荆花下石，绿映一丛萱。
唐花
作者：钱载
朝代：清
体裁：五言律诗

上担糊藤角，藏坑爇马通。奢华非月令，发泄极人工。市有江南树，春成辇下风。一声太平鼓，元夜牡丹红。
善元小衣
作者：钱载
朝代：清
体裁：五言律诗

见汝常规矩，胜衣独往来。领围红浅拥，带束翠低开。微汗熏犹染，清躯塑或回。如何不烧却，卷叠使心哀。
善果寺
作者：钱载
朝代：清
体裁：五言律诗

浩浩龙华会，愔愔白䊺坊。澹云收卵色，晴雪压丁香。愁以多閒破，春难薄暮长。几回看藓碣，末解说南梁。
喜徐太守良至
作者：钱载
朝代：清
体裁：七言律诗

夔州久说赋归田，辇下重逢突快然。满市杨花春后雨，一帘萧寺午方烟。贱贫在昔惟贞节，老大于今益信天。约我茸城他日访，已将梅竹到尊前。
喜得茅明经应奎书兼蒙惠诗次韵寄酬二首·其一
作者：钱载
朝代：清
体裁：七言律诗

满寺凉蝉柳插天，叩门天外一书传。几回风雨思君子，无恙春秋岁八千。渔父见犹披大布，庐山闻又结高贤。移居且欲临浔上，服食宁妨作地仙。
喜得茅明经应奎书兼蒙惠诗次韵寄酬二首·其二
作者：钱载
朝代：清
体裁：七言律诗

不信千秋名是忌，才知五福寿应先。别来伴侣浮沤似，饱阅星霜拄杖前。有句半归聱叟箧，何时真坐广文毡。一尊明岁当相见，引领吴云快著鞭。
喜王舍人又曾谢舍人墉至京同祝舍人维诰周孝廉翼洙编修沣汪孝廉孟鋗姚吉士晋锡醵饮
作者：钱载
朝代：清
体裁：古风

菜市青蔬猪市肉，保安寺近呼相属。献赋承恩二妙来，倾囊买醉三更促。鸡声喔喔东西邻，帘风庭雪迷离春。说与灯花休便落，座中俱是故乡人。
喜闻王师大捷台湾贼已就擒
作者：钱载
朝代：清
体裁：七言律诗

神略多劳圣主心，海疆又捷武功音。遥飞樯橹加筹算，迅戮鲸鲵悉缚擒。四境丰年闽浙迩，万方寿域福威深。春风息息群生乐，紫极巍巍大德临。
喜雪
作者：钱载
朝代：清
体裁：五言律诗

祈雪雪方降，先春春遍生。仰惟苍昊穆，以答紫宸诚。来岁蝗无种，于郊麦有萌。晨兴卷帘坐，不觉熟茶铛。
四月晦日观龙舟二首·其一
作者：钱载
朝代：清
体裁：五言绝句

雨歇柳阴凉，鼍鸣锦伞张。非关十太尉，犹向水仙王。
四月晦日观龙舟二首·其二
作者：钱载
朝代：清
体裁：五言绝句

两堤人未来，偃蹇青山在。明朝下皋亭，风色鱼一队。
四烈妇图歌
作者：钱载
朝代：清
体裁：古风

楚昭夫人齐侯女，昭王出游留渐台。江水大至王遣迎，夙约持符符不来。夫人不行使者返，取符未还台已颓。夫人名贞名不愧，沈水而死何烈哉。汉右将军冯奉世，女选入宫为婕妤。上幸虎圈阅斗兽，后宫皆从驻金舆。熊逸攀槛且上殿，昭仪惊走无趑趄。婕妤直当逸熊立，左右杀熊上欷歔。得人而止猛兽性，婕妤何乃身当欤。虢州司户王凝卒，其家素贫一子幼。妻李携子负骸归，东过开封旅舍就。主人不纳天已暮，牵臂出之曳其袖。李氏仰天乃大恸，妇人节不辱邂逅。勿以一手污吾身，引斧自断辄莫救。呜呼妇人烈若斯，我丈夫者何以副。至元七年刘平妻，滨州胡氏偕去乡。小车载妻男七岁，平也从军戍枣阳。胡前挽车平后推，是夜夜宿沙河旁。虎来啮平负之去，胡急徒手从虎行。走及虎后掣虎足，虎不得走风旋冈。呼男拔刀授母刀，得刀刺虎虎出肠。虎始脱平扶挈西，季阳堡南血淋裳。四烈妇图沈家宝，谁其题者姜立纲。张弼吴宽引复跋，能使观者神彷徨。呜呼天壤贤妇女，岂乏愧死鬟眉苍。
回忆
作者：钱载
朝代：清
体裁：五言律诗

回忆滩行好，西江又浙江。一般山黛色，千里棹歌腔。住合仙家遍，观如画卷双。青裙溪上女，生小在名邦。
回溪车堂集陶公句
作者：钱载
朝代：清
体裁：五言律诗

清风脱然至，仲蔚爱穷居。秋菊有佳色，屡空常晏如。一生亦枯槁，胡事乃踌躇。披褐守长夜，时还读我书。
回自中部至宜君
作者：钱载
朝代：清
体裁：五言律诗

轩后庙庭柏，翠阴皇古年。踟蹰人已送，躞蹀马休鞭。短树山头县，长城塞上天。虽经米脂贼，长养自炊烟。
固关
作者：钱载
朝代：清
体裁：五言律诗

井陉之西口，明人曰固关。高深通一路，内外阻重山。荒碛春花少，丰年戍角閒。赵兵如断此，汉将恐无还。
固节驿晚发
作者：钱载
朝代：清
体裁：七言律诗

君恩又长鹿鸣筵，挝鼓章江渡口船。畿县黍粱行熟矣，使臣须鬓太萧然。纡回永念平生事，悲苦空寻廿八年。只有西山青似旧，见公揽辔与周旋。
国子监古槐歌
作者：钱载
朝代：清
体裁：古风

腰可十围朽立危，心空顶秃半去皮，皮所仅留侧缀枝。一枝盈把一枝拱，如石罅迸高葳蕤。纪在慈宁六十大庆岁，寿考作人逢盛际。辟雍瑞应枯再荣，元气斡回孚上帝。只今春晖八秩开，转益青条荫西砌。彝伦堂即崇文阁，邈想根蟠始爰托。昨者重修学舍奚翅三十区，爱兹博士厅边夏张幕。琉球官生祗见蓊郁晻蔼生意多，不知前十馀年我见曾婆娑。读碑抚树占好春，以陪祭入丁卯辰。
图塞里学士野圃同程选部翁学使曹参议
作者：钱载
朝代：清
体裁：七言律诗

又筑平台接小楼，天青目极使销忧。开河乍下诸山水，殖谷齐登两岸秋。藓壁有题行且读，松醪参醉卧还酬。辘轳汲井添方沼，难得莲花已过头。
圆明园晓直
作者：钱载
朝代：清
体裁：五言律诗

珠斗光低苑，雕栏影静渠。过桥风更切，依柳步方徐。奏进门开早，传宣日出馀。拜恩还饱饭，岂不素餐如。
圆明园雪晓趋直二首·其一
作者：钱载
朝代：清
体裁：五言律诗

永夜披裘独，修衢出郭方。行天唯马力，照地更灯光。风急过村树，星明近苑墙。冷官无启事，祗益敬恭将。
圆明园雪晓趋直二首·其二
作者：钱载
朝代：清
体裁：五言律诗

坦入金门内，清沿玉沼湾。五更高北斗，万象静西山。蔼蔼梅英早，依依鹭序閒。圣人欣有咏，兆在降康还。
圣武乐歌三十章·其一
作者：钱载
朝代：清
体裁：五言律诗

西极捷书同，初阳律应宫。人今定于一，皇本执其中。祗以勤文德，因之廓武功。自分天地后，泰运有乾隆。
圣武乐歌三十章·其七
作者：钱载
朝代：清
体裁：五言律诗

义问通遐域，仁心辟正衢。从来未臣者，以次奉章俱。间使争稽颡，名王谨贡驹。罗叉告冥殛，岂敢薮吾逋。
圣武乐歌三十章·其三
作者：钱载
朝代：清
体裁：五言律诗

乙亥歌常武，王师涖彼邦。北西分两路，种落悉皆降。二月春多雨，伊犁绿胜江。午门俘既献，爵且宥愚憃。
圣武乐歌三十章·其三十
作者：钱载
朝代：清
体裁：五言律诗

驾驭外藩道，声灵于赫监。毋令骄莫畏，贵以怵加严。至训开神圣，鸿铭汇显碞。煌煌大清祚，亿万祀登咸。
圣武乐歌三十章·其九
作者：钱载
朝代：清
体裁：五言律诗

先是秋行肃，遄宜迅扫霾。库车城已抵，和卓木仍偕。哑哑乌声乐，爰爰兔脱乖。幸犹腾虎旅，于以答宸怀。
圣武乐歌三十章·其二
作者：钱载
朝代：清
体裁：五言律诗

绩纪绥来始，端惟癸酉冬。诸台吉臣附，准噶尔初宗。志继光前烈，恩敷锡特封。山庄频启宴，糺缦绕锤峰。
圣武乐歌三十章·其二十
作者：钱载
朝代：清
体裁：五言律诗

蹑寇四遮罗，天威凛耀戈。须知柴札木，不是鄂根河。除棘人应愿，藏枭境未过。青山高拔达，汗也已前歌。
圣武乐歌三十章·其二十一
作者：钱载
朝代：清
体裁：五言律诗

左右雄分翼，中军劲树牙。一邀岩阻窟，再陷淖穷涯。戮既宣阿布，辞还责坦沙。滚都村外月，浩浩照鸣笳。
圣武乐歌三十章·其二十七
作者：钱载
朝代：清
体裁：五言律诗

祖德符天德，天心应圣心。纪纲绳祖懋，夙夜赞天深。一气存存保，三霄息息钦。生民瞻未有，是以盛于今。
圣武乐歌三十章·其二十三
作者：钱载
朝代：清
体裁：五言律诗

吉语连番报，阳爻一画生。于郊崇礼飨，告庙大勋成。入贺逢长至，班师颂太平。洪惟天祖鉴，深以答皇情。
圣武乐歌三十章·其二十九
作者：钱载
朝代：清
体裁：五言律诗

己巳行师捷，金川服德恬。干周重理纪，回靖又仁沾。南北均谐燮，东西浃鲽鹣。庚辛蕃介寿，资始大哉占。
圣武乐歌三十章·其二十二
作者：钱载
朝代：清
体裁：五言律诗

大捷红旗闪，秋边白露瀼。藁街悬众示，函首送臣章。罄入西人版，繁栽北海桑。都门铙吹彻，二万里声长。
圣武乐歌三十章·其二十五
作者：钱载
朝代：清
体裁：五言律诗

还旅亲郊劳，龙旂瑞彩凝。一时封赏逮，诸将德材胜。前此明功罪，繇来大劝惩。如其忠烈见，秩祀有铏登。
圣武乐歌三十章·其二十八
作者：钱载
朝代：清
体裁：五言律诗

用武良难已，佳兵慎再三。闾无徭役扰，岁有赈蠲覃。外则春霆震，中惟化雨甘。庚辰免秦赋，预感圣心涵。
圣武乐歌三十章·其二十六
作者：钱载
朝代：清
体裁：五言律诗

太学碑刊再，鸿文耀澨陬。谦衷归上帝，丕烈缵先猷。御论详开惑，廷言永镇浮。五年掺始末，祗赖一人筹。
圣武乐歌三十章·其二十四
作者：钱载
朝代：清
体裁：五言律诗

上寿庆慈宁，万年春荫青。南山祥正启，西域凯初聆。孝治光群典，诚心总大经。恭闻筹运日，御鬓为添星。
圣武乐歌三十章·其五
作者：钱载
朝代：清
体裁：五言律诗

阿布噶斯处，藐回曾被鞿。开笼髡羽释，逐侣旧巢归。讵即孤恩飏，而加助逆飞。矧夫戕我使，是必究天威。
圣武乐歌三十章·其八
作者：钱载
朝代：清
体裁：五言律诗

哈萨克诸部，瞻天面内齐。左归丁丑尔，右踵戊寅兮。大阅申金鼓，中朝辑璧圭。蹡蹡塔什罕，布鲁特东西。
圣武乐歌三十章·其六
作者：钱载
朝代：清
体裁：五言律诗

准部定如初，难宽孽所馀。帝谟施密密，天量受徐徐。亲录边情得，遥筹将略摅。祗令张竟壄，次第擭狂狙。
圣武乐歌三十章·其十
作者：钱载
朝代：清
体裁：五言律诗

易帅申优奖，全师压藐回。臣心坚似铁，士气奋如雷。瓦解诸城继，麖奔一寇才。扬旗弥正正，游刃必恢恢。
圣武乐歌三十章·其十一
作者：钱载
朝代：清
体裁：五言律诗

叶尔奇木偪，元戎深入亲。孤军胶折地，万里马疲辰。阵战纷纭蚁，肱麾四百人。依天高筑堡，黑水守冰津。
圣武乐歌三十章·其十七
作者：钱载
朝代：清
体裁：五言律诗

特诏分三路，天声下九霄。熊罢森掎角，旌旆迥招摇。大小酋真绌，搀抢象亟销。神人所助顺，至德感何遥。
圣武乐歌三十章·其十三
作者：钱载
朝代：清
体裁：五言律诗

度势沈几胜，乘时妙算烦。调兵将受代，在道恰来援。夏月绸缪备，冬风箠策敦。置棋先一著，一局镇无喧。
圣武乐歌三十章·其十九
作者：钱载
朝代：清
体裁：五言律诗

狡狯二酋蹙，挈孥先遁逃。吾军割麰麦，闰月采葡萄。赋额宽因俗，官阶别设曹。暨哈什哈尔，降辄荷成劳。
圣武乐歌三十章·其十二
作者：钱载
朝代：清
体裁：五言律诗

帝德常馨昊，天心实佑军。寻泉沙暖出，掘米窖盈分。拾贼丸铅击，钩伊缚苇焚。誓逾三月久，终致捷音闻。
圣武乐歌三十章·其十五
作者：钱载
朝代：清
体裁：五言律诗

炮击围中应，闻声突夜山。夹攻其腹背，迎出以俱还。阿克苏重驻，春正月对弯。仰凭神略豫，躏贼吸呼间。
圣武乐歌三十章·其十八
作者：钱载
朝代：清
体裁：五言律诗

叶尔奇木众，相呼迎远郊。北南门直达，二万户欢呶。昼夜铜锣击，丁东画鼓敲。今归大皇帝，生养乐并包。
圣武乐歌三十章·其十六
作者：钱载
朝代：清
体裁：五言律诗

三月春风紧，群山晓雾连。冲寒收玉陇，乘胜复和阗。百战吾师壮，诸城一檄传。厥魁歼伯克，罗拜向仁天。
圣武乐歌三十章·其十四
作者：钱载
朝代：清
体裁：五言律诗

戈壁行沙砾，将军据马鞍。健吞冰块进，群厉赤衷安。昼斗乌西隐，宵鏖斗北阑。前驱方百倍，后队六花团。
圣武乐歌三十章·其四
作者：钱载
朝代：清
体裁：五言律诗

勿逸还勤远，求宁早虑危。露云慇布濩，草木忍差池。苍昊谌方格，黎民后乃知。翻缘阿逆窜，大定彻西陲。
圣武诗一百二十韵
作者：钱载
朝代：清
体裁：古风

乾隆戊寅冬，我皇建大常。大阅于南苑，八旗开正镶。天清万灵卫，日中三辰光。鼓钲鬯谐律，士马严鲜装。维时远人格，远讫西极长。右部哈萨克，称臣来拜章。请效倍左部，恺挚翘阖阊。乃用昭圣武，俾识彝训方。我皇经纬精，钜细必躬将。矧惟阐前烈，文德彻要荒。务令天照该，帡幪乎冠裳。是乌鲁郁斯，声教昔未通。缘阻厄鲁特，莫得偕梯航。今继左部至，慕化输其诚。又暨塔什罕，入朝悔跳踉。锡宴礼既洽，俾随鹓鹭翔。讲武仪更肃，令慑貔貅强。大哉圣人心，翕辟勤弛张。先是布鲁特，勃律纪在唐。朝于伊绵峪，随辇复朝京。斯皆古未臣，向德归我皇。式瞻幅员拓，弗藉山川障。恭惟皇丕武，兆自金川平。滇徼遂请朝，贡益修诸洋。癸酉冬准夷，三策楞始降。宸断受而抚，悯彼情仓黄。明年秋撒纳，乞师归跄跄。俱以数万人，仰给我糗粮。处之喀尔喀，虑狼终咥羊。乃上纡睿算，本末密周防。谓是厄鲁特，仁庙所膏铓。宪庙允其和，彼固经深创。两朝志宜竟，无若乘机臧。乙亥问罪魁，备议偏师尝。五月至伊犁，道过迎壶浆。俘厥达瓦齐，赦之爵以王。准噶尔既平，告庙升馨香。臣读太学碑，圣谟万祀彰。凡今西域众，畴不钦焜煌。奈何绦上鹰，负惠饱即飏。辗转恶草除，烛幽烦太阳。太阳恩难名，煦妪苏百昌。乌尔图郁斯，以是徕骕骦。从初圣人心，不得已用兵。宁期伊犁定，宛马屡服襄。撒纳伏冥诛，罗刹不敢藏。自今西海上，并海春耕桑。回众况踵至，纳降皆献城。和卓夙被恩，应感天好生。臣读西师诗，金薤高琳琅。一心浃仁义，三百包周商。自有生民来，天地之中央。今始有是诗，宝文耀阳刚。故应格群夷，蛾伏御囿旁。田盘峰三盘，松翠环御庄。使自觐至尊，拜沾湛露瀼。旋跸都城南，舞蹈上寿觞。千骑猎大薮，万灯辉平场。建子月戊子，日吉辰且良。晾鹰台峨峨，飞放泊泱泱。圆幄御甲胄，弯弧叠贯中。天矢不虚发，于焉靖天狼。诏大司马进，巡阵龙媒骧。乃升黄幄观，海螺以次鸣。满汉步骑陈，火器营列行。虎臣其桓桓，虎士其僙僙。如一雪组练，逾万铁裲裆。雕弓元纳韔，楛矢欲出房。红旗一风飐，巨炮夹鸟枪。九进而十成，环连而雷硠。旗色以军辨，鹿角森戈芒。马色以队分，金钲蔟腾缰。午静地息尘，晨暄树融霜。千官侍幄次，豹尾排六双。玉皇端太乙，层霄龙纛扬。远人未之睹，心帖胆亦恇。为语我远人，天大不可量。京师重本根，拱护者万邦。皇帝诞敷文，备武国永匡。蒇事犒豕羵，赐食暖不凉。从容法驾还，民气乐巷坊。为语我西土，邻部无胥戕。尔今皆我人，归化毋彷徨。如趋毋自尼，如植毋自僵。时雨有雷霆，爱威两无伤。矜尔井伏蛙，慎勿车遮螳。为语我中土，庙略偃边萌。曾不赈蠲减，曾不徭役妨。民不知有兵，兵不知离乡。八旗忠义俦，索伦前后相。为汝捍牧圉，使汝求仓箱。我皇运神断，独握太阿纲。凡兹西事宜，不倚群对扬。古者臣赞君，天犹隔微茫。今者君赞天，呼吸达昊苍。岂惟武功集，万政独几康。我皇守家法，兵以少莫当。洪惟我太宗，仁为大勇倡。用少不用多，每用收强梁。只今劲旅简，颇不劳馈饟。岂若汉唐代，失多而少偿。我皇大仁普，大义公且明。赏信罚亦必，功罪惬低昂。以兹面内人，欢喜副所望。我皇至诚推，激发其衷肠。以兹续续来，稽首忏獝狂。遂令卓兰侣，匪止观长杨。事因抚降肇，如饥与餦餭。本非为开边，圣意敷天详。只今大柔远，廓大清天声。计日大凯旋，至化鸿轩鼚。我农歌于野，我士歌于庠。我礼乐诗书，我菽麦稻粱。百工熙市肆，百僚恪朝廊。内外职凤麟，山川献圭璋。所在饬训练，以时缮城隍。囹圄日空虚，岁丰协雨旸。十万里朒朓，百千国笙簧。天心佑祖泽，穆穆其穰穰。曰至于万年，惟万寿无疆。
圣驾南巡恭纪二十首·其一
作者：钱载
朝代：清
体裁：古风

绳祖懋孝理，施仁勤康功。惟皇所求切，与民所愿同。纪岁在辛未，肇省南国风。屡诫我亿人，宝啬乃永丰。岁行乙亥夏，将载临江东。至哉巽命颁，敦朴饬自躬。
圣驾南巡恭纪二十首·其七
作者：钱载
朝代：清
体裁：古风

大河流汤汤，拥淮以敌黄。踌咨交汇处，河弱淮则强。复畀疏下游，畅达于海疆。要令运道济，无使农田妨。清淮潴洪泽，抱以高堰长。其下财赋区，生齿饶淮扬。岂惟甃石牢，宣泄时有方。皇心基宥密，万年巩堤防。
圣驾南巡恭纪二十首·其三
作者：钱载
朝代：清
体裁：古风

王正月二日，赐江浙田租。浩如初巡恩，万里春风俱。先是冬奉诏，漕粟留三吴。所经待平粜，预民通有无。乐哉我民乐，若鱼忘江湖。盎皆有资储，户尽无负逋。
圣驾南巡恭纪二十首·其九
作者：钱载
朝代：清
体裁：古风

三山京口壮，平江连诸州。形势再登览，万姓迎龙舟。中泠泉可品，竹炉松飕飕。第二汲慧山，第三问虎邱。皆不如玉泉，天下第一流。支硎瀑如雪，石湖月如钩。灵岩指洞庭，两点如双鸥。诗成轸风俗，民愿霓旌留。
圣驾南巡恭纪二十首·其二
作者：钱载
朝代：清
体裁：古风

乙亥歌常武，远迈周宣业。东南候龙舆，和气洵翔洽。既秋改涓辰，少歉虑民乏。昊穹鉴帝诚，岁则大有秋。今岁麦青青，昨岁禾油油。民亦愈勤止，愿因瞻九斿。
圣驾南巡恭纪二十首·其二十
作者：钱载
朝代：清
体裁：古风

娱颜爱日舒，展义化雨宣。万国仰徽音，惟圣以孝先。缵我仁皇治，行健乘乎乾。盛德浃民物，至文焕山川。金玉自声振，规矩相方圆。大哉柴望礼，一哉时几天。豳籥上万寿，小臣颂丰年。
圣驾南巡恭纪二十首·其五
作者：钱载
朝代：清
体裁：古风

东风暖飘飖，东鲁青逦迤。一绳雁溯云，六出花添水。春随綵仗佳，日供天颜喜。况挹薝卜香，灵岩憩崇轨。留题摩顶松，揭与西来旨。
圣驾南巡恭纪二十首·其八
作者：钱载
朝代：清
体裁：古风

江国望幸深，自比前岁切。平山桃与梅，早栽实频结。今年初卉增，春丽罗繁缬。敬以奉慈颜，香花佛前设。十万松翠涛，十万竹苍雪。红桥岸影开，韶序圣情悦。
圣驾南巡恭纪二十首·其六
作者：钱载
朝代：清
体裁：古风

孔子之川上，表迹为泉林。仁皇写道原，惟圣会圣心。春风周览际，翠辇一再临。环山萃秀色，列树交芳阴。泉流无浅深，泉流无古今。圣心澈洙泗，文王见于琴。
圣驾南巡恭纪二十首·其十
作者：钱载
朝代：清
体裁：古风

菜花顷顷金，豆荚枝枝玉。鸭掌葵乍青，雀口桑先绿。田畴春总好，亦赖恩膏足。向非清问真，曷以同民欲。吴兴利在蚕，嘉禾壤俱沃。相期有馀布，不特有馀粟。三江五湖间，恺惠劳系属。所庆烟雨楼，御临再欣瞩。
圣驾南巡恭纪二十首·其十一
作者：钱载
朝代：清
体裁：古风

湖山信清美，下上多亭台。圣因寺门柳，皇祖当年栽。浓春泽相永，圣孙复滋培。湖光胜明月，山色踰蓬莱。欢承侍凤䑵，志养歌兰陔。八千椿并寿，三千桃又开。杭民稽首称，仁风鬯埏垓。自今屡丰年，虔候青旂来。
圣驾南巡恭纪二十首·其十七
作者：钱载
朝代：清
体裁：古风

时迈重嘉祀，维河岳百神。后先古哲王，近远诸名臣。酬庸念旧辅，尊罍奠藻新。于河祀臣斌，于明祀季驯。亦用诏来兹，吁谟及良辰。矧惟观潮楼，祀海于江滨。我皇隆礼至，念念为安民。
圣驾南巡恭纪二十首·其十三
作者：钱载
朝代：清
体裁：古风

修涂眷弥渥，新象揽又盈。江皋蔚然即，岚翠纷来迎。有寺曰栖霞，有草曰摄生。嘉彼齐高士，幽居娱道情。暄凉岩壑气，动静松篁声。饮泉雪斑鹿，啄果金衣莺。琼轩领其胜，香界环所荣。墨花留睿篇，益使江山清。
圣驾南巡恭纪二十首·其十九
作者：钱载
朝代：清
体裁：古风

庠门广举材，艺林亲拔彦。任商冠带加，优老粟帛散。百职褒所经，秩差录廉干。兵皆给赢粮，男妇赉仍遍。道旁芹献忱，内纻捧呼抃。二省量赦囚，一清牍与案。矧惟被潦处，加赈恩蕃稠。曰自兖暨豫，江南北诸州。矧惟叠赐蠲，畿县至海陬。所经及停跸，更沛鸿仁周。
圣驾南巡恭纪二十首·其十二
作者：钱载
朝代：清
体裁：古风

我皇初巡来，迄今越六载。重留甫及旬，旋跸耀佳彩。我皇坐法宫，息息符真宰。与民见以心，如行周四海。民缄就日忱，霄汉悬相待。甫再仰龙颜，州闾深乐恺。江柳护高阴，山花蓄鲜蕾。愿皇岁常临，充宇春施倍。
圣驾南巡恭纪二十首·其十五
作者：钱载
朝代：清
体裁：古风

徐州黄水漫，洪潦难亟消。帝心谓河伯，毋害我田苗。既筑孙家集，复浚荆山桥。临观荷神略，畚锸分具僚。帝心实忧民，以旰而以宵。岂惟水土勤，九叙阴阳调。
圣驾南巡恭纪二十首·其十八
作者：钱载
朝代：清
体裁：古风

迎銮皤发俦，各以归田赋。乡俸今拜恩，生成感殊遇。礼之等家人，浃之甚春煦。将何答天高，黾勉保其素。词坛赏非常，经笥慰迟暮。实藉风后来，束修振王路。
圣驾南巡恭纪二十首·其十六
作者：钱载
朝代：清
体裁：古风

銮回道惟顺，曲阜当荐馨。申敕山东吏，俭简随所令。我皇巡典肃，再三昭常经。费不敛一钱，役不扰一丁。以兹纯德将，必格至圣灵。再披桧叶苍，再棹蓍茎青。况方登岱宗，步趾先师型。
圣驾南巡恭纪二十首·其十四
作者：钱载
朝代：清
体裁：古风

佳丽秣陵城，翕张岷山脉。览古抚南朝，画江此焉宅。初巡祀钟山，樵采已禁迹。渔歌近可听，春水后湖碧。落絮舰外香，飞英马前积。和风霁圣颜，绣野流甘泽。
圣驾南巡恭纪二十首·其四
作者：钱载
朝代：清
体裁：古风

祈谷岁方稔，试灯春已和。启銮导慈舆，万福永锡多。畿南淀初解，国西山正过。碧霄切笙管，华月交枝柯。虹堤十三桥，下若吐缃荷。熙然太平景，奎藻先成歌。
圣驾巡幸天津恭纪
作者：钱载
朝代：清
体裁：四言诗

丁亥维春，我皇时巡。赵北淀开，风润晴新。安福舻驾，广惠桥遵。水如江南，念江南民。七十二淀，自西流东。中亭玉带，清河名蒙。谁谓浑河，故道斯通。昔讹既改，今览弥融。苏桥则名，苏祠则立。洵虽未赴，表贤宜及。滹沱河经，子牙村袭。尚曾未居，远想钓笠。子牙高沙，入运则黩。入淀奈何，格堤斯筑。讵犹玦断，诏工俾续。千里环周，中涵春绿。维畿南至海，仁皇亲阅。是防是疏，久安轨辙。宪皇勤咨，利民深切。我皇丕承，两朝庥烈。台头行馆，申命朴敦。小大群吏，备聆圣言。斋维协性，港自扬芬。灯船莫放，万顷风纹。吾民之淀，多利少虞。素鳞黛甲，夕雁晨凫。吾淀之民，乐且于喁。单舟度柳，叠舸依蒲。乃莅天津，蠲租诏颁。百姓是足，司农毋悭。乃礼海神，榑桑东观。留都粟转，坦途潮还。乃觇瀛裔，芦田沙户。商兮民兮，南风其煦。乃回巡銮，筐儿港俯。匪堤是坚，维导宣犹愈。至哉皇一心，以纲以纪。水安谷昌，初不以轻喜。畿甸群情，东南一视。二旬之间，恩逾春被。维海维河，夙感馨香。今报淀功，与河海方。维皇一心，百神敬将。自神既效，四时既康。维皇一心，元气胚胎。饫我春泽，升我春台。闻淀民之歌曰，龙舟重舣，闻津民之歌曰，金舆复来。
在野
作者：钱载
朝代：清
体裁：五言律诗

在野虫相应，知更雁欲居。晓风凉不已，银汉澹何如。海上槎来碧，淮南叶落初。悠悠人自感，明日过龙舒。
坐宝泽堂录昔游摄山所见石壁高处诗
作者：钱载
朝代：清
体裁：五言绝句

牡丹新种得，花小解含情。薄情苔藓最，偏蚀石间名。
坐祝融峰顶石观云海歌
作者：钱载
朝代：清

清晨斋心登岳颠，西麓转东螺径旋。最高已立南天门，培塿下见衡州前。湘江南来一线白，五折北去明蜿蜒。旁窥灵药峰之腋，云归如水风飘然。仰企轸宿峰之凹，氛氲懒吐如炊烟。回身瞥骇气四合，一物无见消诸缘。敛襟更向碧落进，上封寺瞰浓相连。日光迥照明且净，三百里铺白玉田。轻风忽吹意宕漾，数峰尖露如摇莲。却指东隅正萦郁，岧岧未辨何峰延。身今据石岳尽此，千尺俯海欹右肩。有风不动平泱漭，无风而动深洄漩。少焉左顾复饙馏，如丝乱卷斜披绵。丹林半失上封背，峰东滃滃峰西翩。盘陀与我在云上，大虚之天惟倚天。老松岿立白榆并，奚取藓迹名纷镌。
坐祝融峰顶石观云海歌
作者：钱载
朝代：清
体裁：古风

清晨斋心登岳颠，西麓转东螺径旋。最高已立南天门，培塿下见衡州前。湘江南来一线白，五折北去明蜿蜒。旁窥灵药峰之腋，云归如水风飘然。仰企轸宿峰之凹，氛氲懒吐如炊烟。回身瞥骇气四合，一物无见消诸缘。敛襟更向碧落进，上封寺瞰浓相连。日光迥照明且净，三百里铺白玉田。轻风忽吹意宕漾，数峰尖露如摇莲。却指东隅正萦郁，岧岧未辨何峰延。身今据石岳尽此，千尺俯海欹右肩。有风不动平泱漭，无风而动深洄漩。少焉左顾复饙馏，如丝乱捲斜披绵。丹林半失上封背，峰东滃滃峰西翩。盘陀与我在云上，太虚之天惟倚天。老松岿立白榆并，奚取藓迹名纷镌。
坐苏堤春晓楼看桃花二首·其一
作者：钱载
朝代：清
体裁：七言绝句

十二栏干千树花，花栏仰俯客方茶。烝来多恐雨师骤，倚遍只教风袂斜。
坐苏堤春晓楼看桃花二首·其二
作者：钱载
朝代：清
体裁：七言绝句

乌头女儿花下携，红得青山青欲低。天与太平人笑乐，江南三月此湖堤。
坠马
作者：钱载
朝代：清
体裁：五言律诗

二郎河畔柳，吹梦忽无凭。马岂中心醉，吾如厥角崩。安陵盘未得，金戟拓何能。万虑成清涕，诗人诫薄冰。
埋白驴
作者：钱载
朝代：清
体裁：五言律诗

驴氏巾箱若，车驱六岁遒。力殚梅雨候，坎掩麦风秋。岂曰贫无盖，诚如首正邱。火光元可衣，别是滑稽优。
埋老马
作者：钱载
朝代：清
体裁：五言律诗

塞天牧可放，夏月草宁腓。矍铄方萦策，虺隤乃脱鞿。幽厓坎深掩，落景仆遥归。折髀亦为福，淮南曾所希。
城南修禊诗二首·其一
作者：钱载
朝代：清
体裁：古风

右安近可出，缓辔轮无驰。我亦信所如，仆犹问何之。岂曰汎流水，祓除重及兹。烟坰被宿雨，村落明芳蕤。草桥泻万泉，上下深于陂。疏凿蒙帝力，来观方得知。职閒性颇适，岁登物各嬉。因是向春风，手搴莫谁贻。
城南修禊诗二首·其二
作者：钱载
朝代：清
体裁：古风

周甲已踰六，闰三月四经。柳阴望南岸，禊事在西泠。勿勿廿几春，闰三语复聆。诸孙幼随侍，成此两鬓星。小水碧多光，遥山煖欲冥。乃瞻翁家归，不使越酒停。时序皆足欣，非徒忘其形。好风一客醉，杂坐群公醒。
城南饯春四首·其一
作者：钱载
朝代：清
体裁：七言律诗

鞭牛京尹乍趋埃，韦曲林园几斗杯。芳草落花都不管，登山临水却重来。销魂记室从头写，刻意司勋满手裁。我欲赠之何以赠，采香人未上丰台。
城南饯春四首·其三
作者：钱载
朝代：清
体裁：七言律诗

肃肃东风俨上征，故应云盖导幡旌。天皇大帝居高理，太皞勾芒报政成。细甚莺花判昔梦，纷然儿女奈今情。车轮四角方蹄马，算与春牵总不明。
城南饯春四首·其二
作者：钱载
朝代：清
体裁：七言律诗

无限低回怅望中，阑干亭角寂寥空。黄梅子定江南雨，苦楝花真廿四风。后夜月明千里隔，故人头白一心同。更番正复年年事，未免东流只向东。
城南饯春四首·其四
作者：钱载
朝代：清
体裁：七言律诗

斜日急风犹自寒，烟坰草舍尽教宽。何人不感周家柏，此曲终凭张女弹。竹叶飞腾金盏凸，杨花懒困雪毬团。诚知春好元相系，岂忘愁来遂有端。
城西
作者：钱载
朝代：清
体裁：五言律诗

树引通桥市，山迎出郭车。岁新游自得，农早问何如。村日明高鸟，畦烟动碧蔬。闻钟向兰若，信步散衣裾。
城西春游四首·其一
作者：钱载
朝代：清
体裁：七言绝句

春人相唤挈都篮，又叩隋家七宝函。绿动广宁门外柳，不胜烟露忆江南。
城西春游四首·其三
作者：钱载
朝代：清
体裁：七言绝句

修林矮屋翠连畦，趁得山光一带西。指点玉钩斜近在，忍寒偏不放棠梨。
城西春游四首·其二
作者：钱载
朝代：清
体裁：七言绝句

太极宫深鹊语应，半庭云气石栏凭。开花结子匆匆事，合傍瑶台第几层。
城西春游四首·其四
作者：钱载
朝代：清
体裁：七言绝句

戒坛开未问金仙，墦祭稀来郭有烟。约略杏花红到白，便翻沙土种新田。
城里
作者：钱载
朝代：清
体裁：五言律诗

城里明明径，堂前历历尘。亲朋自童稚，翁媪到乡邻。晓井嬉担水，霜街叫买薪。似闻盲妪病，九十岁过春。
城隅
作者：钱载
朝代：清
体裁：七言律诗

城隅南去独西东，畦菜墙桑取径通。老妪古祠杯珓火，群儿高阜纸鸢风。晚来芳草欲争绿，晴杀杏花难久红。得半好春閒里过，浊醪能醉与谁同。
埽花游·丁巳春三，北装初卸，留止梧桐乡。于绿阴时诵王中仙「旧盟误了又新枝，嫩子总随春老」之句，辄为和之
作者：钱载
朝代：清
体裁：词

甚春不住，蓦酒散西园，乱蛙深草。倦游未了。付烟侵郭冷，雨遮江渺。可是重来，比得司勋暗恼。步清晓。奈桐露自流，纷惹衫帽。苔院何忍埽。况只作天看，更无人到。帘沈梦悄。谩萋迷鬓影，镜中年少。紫陌鞭迟，尚想朱门闭早。漏斜照。正双槐、乳鸦声绕。
墓屋东生圹后隙地种桑秧三百本
作者：钱载
朝代：清
体裁：七言律诗

笑以他家丙舍方，宽然草墅未苍凉。差赢庾信两三竹，难较成都八百桑。春少杂蔬佣力懒，老多静坐日程荒。盈笼采向钱家墓，我亦何知蚕事忙。
增寿寺柰花两株
作者：钱载
朝代：清
体裁：七言律诗

走看柰树近相招，宣北坊西散寂寥。日暖风轻双玉雪，蕊红花白万枝条。成林却忆陶弘景，添种无烦郭四朝。名字老僧犹不识，半天香气洒经寮。
壬戌三月五日先孺人生日痛成
作者：钱载
朝代：清

笼翮思飞孰与哀，哺雏未返母先摧。
茫茫纵使重霄彻，杳杳难将万古回。
厨下米薪如手办，堂前风雨莫花开。
读书两字从头误，直悔男儿堕地来。
复作檀栾草堂海棠花歌
作者：钱载
朝代：清
体裁：古风

苑西晓驾觳觫车，钟楼东寻相君家。相君未归庭自碧，旧树锦濯新枝桠。十年常来一年隔，春风帝里人天涯。我岂不思城北树，树岂不如济南花。济南一株高过此，四照楼前一渠水。花身岸口影水心，晴红压欹湿红委。杜鹃催回绣江东，家人为言花尔红。曹叔祠边牡丹访，不见又与楼前同。等閒大抵芳时误，难道新人不如故。十分惆怅济南花，一倍缠绵城北树。天公忽妒风伯嘘，撒沙中筵扑方疏。众宾已起主人谢，独酌大斗重趑趄。回旋风力鸣子佩，动摇花光牵我裾。有日吴船别花去，加餐花候寄双鱼。
复述
作者：钱载
朝代：清
体裁：七言律诗

初辞病叶难忘本，已倦昏鸦合返林。家事漫随粗了定，君恩常到默思深。申祈大庆绥于万，普界民丰永自今。盆桂船窗歌数数，岸枫村旭伴骎骎。
夏至上祭地于方泽侍直恭纪
作者：钱载
朝代：清
体裁：五言律诗

国北晓和鸾，黄琮礼数安。祖宗三献配，岳渎万心欢。职右瞻惟圣，趋西恪在坛。阴阳初辨候，原外露微漙。
夏至上祭地于方泽陪祀恭纪
作者：钱载
朝代：清
体裁：五言律诗

分祭元郊定，为坛太折沿。皇穹仪器匹，列祖德功绵。治本元封迈，风还八变宣。礼神施圣敬，备职拜严蠲。
夕月坛陪祀
作者：钱载
朝代：清
体裁：五言律诗

礼数如朝日，秋分祭夜明。云开经纬列，露下舞歌成。皓色三霄正，澄辉万国清。西郊禾已穟，延望静村声。
夕次太安驿
作者：钱载
朝代：清
体裁：五言律诗

要罗峰骋望，颉纥水潜趋。口若是间险，心为来者虞。明灯还就舍，饱食自称儒。讵独骑官马，端宜笑仆夫。
夜与祝大孝廉维诰坐绿溪小筑集陶句
作者：钱载
朝代：清
体裁：五言律诗

榈庭多落叶，气澈天象明。云鹤有奇翼，林园无俗情。未知从今去，持此欲何成。贤圣留馀迹，饥寒饱所更。
夜凉
作者：钱载
朝代：清
体裁：五言律诗

夜凉雨初止，天迥露微零。山不响群壑，树无飘点萤。葛衫纨扇老，苔壁石阶厅。便及晓趋直，閒殊门引铃。
夜半乘月发排山驿至大营市五首·其一
作者：钱载
朝代：清
体裁：古风

秋草碧尤丰，岭峻谷复深。乱蛩凄已甚，与草纷为阴。若无天上月，岂不警我心。小树立如人，盘磴黑影森。露凉故有声，披披已满襟。仆夫力何努，列炬明前岑。
夜半乘月发排山驿至大营市五首·其三
作者：钱载
朝代：清
体裁：古风

月露秋木佳，不合草树荒。蒙茏崆㟅际，恐恐夜有光。幸兹驿所出，通以人迹强。傥如险僻介，岂独蛇虎藏。天行四时德，要使生物康。生生伏物害，遂乃杀以霜。草枯木亦脱，净洗岚霾苍。冰雪除众毒，泰然复春阳。
夜半乘月发排山驿至大营市五首·其二
作者：钱载
朝代：清
体裁：古风

坞隘田不多，草横道莫主。草深山益秋，天迥月过午。远影风飕飗，是中可拉虎。不尔当击蛇，呼声为之武。岂识转阴岩，数家屋不补。机绞响豆篱，此间犹作苦。人生有难易，能者皆乐土。城郭所见小，论议于时腐。
夜半乘月发排山驿至大营市五首·其五
作者：钱载
朝代：清
体裁：古风

马嘶知所止，还往熟驿程。小吏前致词，数家为大营。岳王讨湖寇，驻此地乃名。今朝山径仄，固昔筹以兵。慨想王之言，君臣性自盟。遗墟不可迹，月落村鸡鸣。欲读金沙句，惟见炊烟生。
夜半乘月发排山驿至大营市五首·其四
作者：钱载
朝代：清
体裁：古风

露重寒我衣，月高皎我貌。豁然峰势趋，驻马仰天笑。甫经若跱蓄，此泄特神妙。必有所未曾，于前展形要。祝融力之馀，坡垄既𧇠𠿕。纡徐就旷衍，天大不烦眺。隐起横云青，故知其楚峤。
夜半听雪
作者：钱载
朝代：清
体裁：七言律诗

比邻火黑但风多，已压牛栏塞鸟窠。静极溪阴冰片结，萧然园角竹梢拖。将军城废没应尽，教授宅空寒若何。合眼太虚方炯炯，万山知我独兴歌。
夜泊昆山
作者：钱载
朝代：清
体裁：五言律诗

疏钟出西鹿，单舸下新洋。沙岸几家月，郭门今夜霜。人如枫叶老，酒对玉山凉。欲按新词句，龙洲墓草长。
夜渡湘江
作者：钱载
朝代：清
体裁：五言律诗

南岸望北岸，惟觉云苍苍。一曲玉钩隐，数声兰楫凉。美人何处梦，秋水自生香。东下定千里，思之无短长。